ועדת הכלכלה, כנסת 16, פרוטוקול מספר 263, 2004-09-13 14:00

שלום שמחון: אני מבקש לפתוח את ישיבת ועדת הכלכלה בנושא שידור משחקי הנבחרות של ישראל בערוצי הטלוויזיה.

שלום שמחון: הישיבה היא פרי יוזמה של חבר הכנסת וילן ועל כן אני אתן לו את זכות הבכורה ורק אחר-כך אני אגיד כמה מילים על אופי הדיון, בבקשה.

אבשלום וילן: צהרים טובים.

אבשלום וילן: כפי שציינת, כאשר ביום פגרה כל-כך הרבה חברי כנסת מגיעים לישיבה זה מעיד על חשיבות הנושא.

אבשלום וילן: אני רואיינתי השבוע בכמה כלי תקשורת.

אבשלום וילן: שאלו אותי מה היה המאורע החשוב של השנה ואמרתי: הגול של יוסי בניון.

אבשלום וילן: אני מתכוון לזה ברצינות, והמבין יבין.

אבשלום וילן: אבל נעבור לעניין עצמו.

אבשלום וילן: אני לא מתכוון כאן לדיון מתלהם.

אבשלום וילן: בזמנו הגשתי, ביחד עם חברי הכנסת חיים כץ ואיתן כבל, הצעת חוק הקובעת שיש לחייב לשדר בערוצים הארציים את כל משחקי הנבחרת הלאומית בכדורגל ובכדורסל, כולל משחקי הנשים, כולל משחקי חצי גמר הגביע וגמר הגביע.

אבשלום וילן: ביוזמת מר גברי לוי והערוץ הראשון – השר זבולון אורלב היה אז יושב-ראש ועדת החינוך והתרבות – חתמנו על אמנה שמחייבת בעצם שהמובן מאליו ייאמר, שכל המשחקים הבין-ארציים בעלי החשיבות בכדורגל ובכדורסל ישודרו בערוצים הפתוחים.

אבשלום וילן: היה ברור לנו שספינת הדגל של ההבנה הזאת זה ערוץ 1, שהוא בעצם ערוץ ממלכתי של רשות ציבורית, שממומן מכספי אגרה.

אבשלום וילן: לצערי מה שקרה במשחק מול צרפת – ואני לא בטוח, למרות שכבר דיברתי עם כולם - - -

שלום שמחון: אחרי המשחק מול קפריסין יכול להיות שטוב שלא ראינו את המשחק מול צרפת.

אבשלום וילן: יש בזה משהו.

אבשלום וילן: הרשה לי לא להתייחס מכיוון שאני לא רוצה להיכנס לחוות דעת מקצועיות.

אבשלום וילן: אני אומר רק זאת, הערוץ הראשון ניהל משא ומתן, בלי שניכנס לפרטים.

אבשלום וילן: דיברתי עם אנשי הערוץ הראשון.

אבשלום וילן: הבנתי שהערוצים המסחריים ירדו בשלב מסוים ואז נשאר רק הערוץ הראשון.

אבשלום וילן: אני אומר לך אדוני היושב-ראש, ביום שישי אחר-הצהרים - - -

יוסף בראל: חבל שלא דיברת אתי.

יוסף בראל: אם היית מדבר אתי היית מדווח אחרת.

אבשלום וילן: אי אפשר היה להשיג אותך.

אבשלום וילן: תשאל את מזכירתך.

אבשלום וילן: ניסו להשיג אותך כמה וכמה פעמים ביום שישי.

יוסף בראל: סלח לי, יש לכם את מספר הטלפון הנייד שלי ואפשר להשיג אותי.

יוסף בראל: עובדה שבשעה 11 בלילה ביום שישי צלצלו אליי.

אבשלום וילן: ב-11 בלילה ביום שישי אני לא מתקשר.

איתן כבל: אדוני המנכ"ל, השר הממונה אמר שהוא לא יכול היה להשיג אותך.

שלום שמחון: האמת היא שהשמועה שמסתובבת היא שאתה ניתקת את הטלפונים כדי לא לשדר את המשחק.

איתן כבל: זה מה שהשר אמר.

יוסף בראל: אם תרשה לי, אני מוכן מיד לדווח.

אבשלום וילן: עוד לא נולד האדם שאי אפשר להשיג אותו בטלפון אבל ביום שישי עד שעה 16:00 לא הצלחתי להשיג אותך.

יוסף בראל: אדוני היושב-ראש, ביקשתי ממך רק דבר אחד, שאני אדווח מטעם רשות השידור כי אני מכיר את העובדות.

שלום שמחון: חבר הכנסת וילן ביקש את הדיון ונתתי לו להגיד כמה מילים.

אבשלום וילן: אני פותח את הדיון עכשיו.

אבשלום וילן: אמרתי מראש, אדוני היושב-ראש, בכלל לא חשובים פרטי הפרטים בכל הנוגע למשחק מול צרפת.

יוסף בראל: חשובים, חשובים מאוד.

יוסף בראל: הכול חשוב.

אבשלום וילן: בתור יוזם הדיון אני מביע את עמדתי.

אבשלום וילן: תוכל לחלוק עליי, זה בסדר גמור.

אבשלום וילן: אני הייתי במצב אבסורדי – חבר כנסת מדבר ואני רואה שעל גבי מתנהל משא ומתן כספי, ובסוף מגיעים לדקה האחרונה, כמיטב המסורת, ודנים האם כן מחיר כזה או לא מחיר כזה.

אבשלום וילן: אני טוען טענה פשוטה מאוד, אסור בכלל להיכנס למצבים כאלה.

אבשלום וילן: אם סיכמנו שיש אמנה, לפיה אנחנו בעיקרון משדרים את כל המשחקים המשמעותיים, אני שואל במקרה דנן את אנשי הערוץ הראשון, מדוע בתקציבכם לא אישרתם את שידור משחקי נבחרות הכדורגל והכדורסל?

אבשלום וילן: עשיתם מבצעים יפים מאוד השנה, של שידור האולימפיאדה וגביע אירופה לאומות בכדורגל, וידעתם שיש משחקים של נבחרת ישראל.

אבשלום וילן: מדוע לא אושר תקציב לשידור המשחקים?

אבשלום וילן: אם הייתם נוהגים כך אז כל הפארסה הזאת היתה מיותרת.

אבשלום וילן: אני אומר לכם כמי שלוחם כאן בכנסת על נושא האגרה והשידור הציבורי, אני חושב שהעונש של אזרחי ישראל באותו זמן היה כבד מדי.

אבשלום וילן: אני יוצא מנקודת הנחה שכל מה שהערוץ הראשון עשה בקשר למשחק מול צרפת היה בסדר והכול טוב ויפה.

אבשלום וילן: אני שואל איך בכלל מגיעים למצב הזה, איך רוצים לקיים את האמנה אם קורית תקלה כזאת?

אליעזר כהן: ולמה הערוצים האחרים לא שידרו?

אבשלום וילן: לא הזכרתי ששידרתם השנה את משחקי מכבי תל-אביב בכדורסל וגם זה היה בתקציב, בעלות גבוהה מאוד, ואת משחקי הפועל ירושלים בכדורסל, ועשיתם שידורים יפים מאוד.

אבשלום וילן: איך פתאום חסר לכם כסף?

איתן כבל: מר יואש אלרואי התראיין בעיתון היום ואמר שגם אם היו קונים את זה ב-300,000 דולר עוד היה נשאר עודף.

שלום שמחון: אני רוצה להחזיר את הדיון למסלולו.

שלום שמחון: יושבת-ראש ועדת החינוך והתרבות של הכנסת, את יכולה להצטרף אלינו, בבקשה.

שלום שמחון: אני רוצה להגיד כמה דברים.

שלום שמחון: נושא שידורי הספורט בערוצים השונים עלה על סדר יומה של ועדת הכלכלה וגם על סדר יומה של ועדת המשנה לספורט יותר מאשר פעם אחת.

שלום שמחון: אנחנו כנראה לא מצליחים מספיק להבין באיזו דרך תחום כל-כך חשוב לציבור הישראלי מתנהל.

שלום שמחון: ללא ספק אין כאן מדיניות מסודרת ומתוכננת.

שלום שמחון: בכל מקרה תמיד יהיו חילופי האשמות הדדיות.

שלום שמחון: אני חייב לציין שהגענו לדבר על העניינים האלה של שידורי הליגה, "שלם וצפה", שידורי האולימפיאדה, שידור משחקי מכבי תל-אביב וכן הלאה, קיימנו יותר מאשר דיון אחד אך זה לא הביא אותנו בינתיים לבנות איזה מערך מסודר של מדיניות שידורי הספורט בערוצי הטלוויזיה השונים.

שלום שמחון: מאחר ואנחנו לא מצליחים להגיע למשהו מסודר אז באופן טבעי יש דיונים מזדמנים כל פעם שחלק מהציבור הישראלי מרגיש שלא בנוח.

שלום שמחון: במקרה הזה הציבור הישראלי הרגיש שלא בנוח ולכן היה לחץ של חברי כנסת לקיים את הדיון הזה, ובראשם חבר הכנסת וילן, ועל כן הוא גם פתח את הדיון.

שלום שמחון: אני פונה לחבריי.

שלום שמחון: אני חושב שהגיעה העת שאנחנו נעשה עבודת עומק בנושא הזה ונניח מסקנות מסודרות כלשהן, איך הדברים צריכים להתרחש.

שלום שמחון: אני לא בטוח שצריך לעשות את זה בחקיקה, אם כי כאשר אין ברירה אז עושים את זה גם בחקיקה.

שלום שמחון: אני חייב לציין שבעקבות הדיון הקודם מר יורם מוקדי, יושב-ראש מועצת הכבלים, הוא היחיד שהעביר נייר מסודר לוועדה לקראת השימוע שהיה אמור להיות על נושא ה"שלם וצפה".

יורם מוקדי: השימוע כבר נערך.

גלעד ארדן: כי גם אנחנו העברנו לו נייר.

שלום שמחון: על כל פנים, מאחר והכותרת של הדיון היא שידור המשחק אבל יש השלכות גם לנושאים נוספים אז באופן טבעי אני אאפשר קודם למנכ"ל רשות השידור לומר את דבריו ואחרי זה לסירוגין אני אאפשר לגורמים המקצועיים להתבטא.

שלום שמחון: סליחה, שכחתי לציין שמי שביקש את הדיון הוא גם חבר הכנסת אילן ליבוביץ ואנחנו חייבים לתת גם לו להגיד כמה דברים בפתיחה.

שלום שמחון: בבקשה.

אילן ליבוביץ: אדוני היושב-ראש, חבר הכנסת אבשלום וילן הציג את הנושא הקשה בצורה ברורה.

אילן ליבוביץ: באותו יום שישי אני ניסיתי, אמנם לא לתפוס את מנכ"ל רשות השידור אבל הגעתי עד השר עצמו, שאמר לי: אל תדאג, אני מטפל בזה, מחר המשחק ישודר.

אילן ליבוביץ: השר הבטיח לי שהוא יטפל בכך שלמחרת ישדרו את המשחק.

אבשלום וילן: ממתי אתה מאמין להבטחות של שרים?

אילן ליבוביץ: אני רוצה לומר בסיכומו של דבר, כמי שהוא חובב ספורט – אמנם אני עוסק בספורט רק בחדר כושר מדי פעם אבל אני חובב ספורט ואוהב לראות ספורט – כואב לי לראות שלוקחים – עם כל הכבוד למכבי תל-אביב – קבוצה פרטית ומשלמים מאות אלפי דולרים על זכויות השידור של המשחקים שלה אבל לא מוצאים את כמה מאות אלפי השקלים כדי לשדר את משחקי נבחרת ישראל.

אילן ליבוביץ: כאב לי לא פחות באולימפיאדה שכאשר ספורטאי ישראלי – גופמן – השתתף בגמר אולימפי רשות השידור מצאה לנכון לשדר באותה עת משחק כדורסל של שתי נבחרות שבמקרה שחקן של מכבי תל-אביב (שאראס) משחק באחת מהן.

אילן ליבוביץ: אז נכון, הישראלי לא זכה בגמר, הוא הגיע רק למקום 16 אבל לא שידרו את הגמר שלו.

אילן ליבוביץ: אני מברך על כך שאתה מציע לקיים דיון עומק על מדיניות שידורי הספורט.

אילן ליבוביץ: הערוצים הפרטיים הם פרטיים אבל יש ערוץ ממלכתי שכל אחד מאזרחי המדינה נדרש לשלם לו אגרה מדי שנה.

אילן ליבוביץ: לפחות את אירועי הספורט הלאומיים הוא צריך לשדר.

שלום שמחון: בגלל האגרה אני צריך לסבול?

שלום שמחון: להיפך, אולי צריך להגביל את כמות שידורי הספורט בערוץ הממלכתי.

אילן ליבוביץ: יכול להיות.

אילן ליבוביץ: אולי בסוף הדיון הזה נגיע למסקנה הזאת.

אילן ליבוביץ: אני חושב שלא זאת תהיה המסקנה.

אילן ליבוביץ: אבל שלפחות את המשחקים של הנבחרות הלאומיות של מדינת ישראל ואירועים בין-לאומיים שספורטאים ישראלים משתתפים בהם יוכל הצופה הישראלי לראות בערוץ הממלכתי בצורה מסודרת.

גלעד ארדן: איך אתה מציע לעשות את זה?

גלעד ארדן: לחייב אותם לרכוש תמיד את משחקי הנבחרת, יהא אשר יהא המחיר?

גלעד ארדן: הרי זה לב הבעיה, אי אפשר להסתתר.

גלעד ארדן: כולם יכולים להגיד שצריך לשדר.

אליעזר כהן: ושיחשיכו את הערוצים האחרים?

אליעזר כהן: את זה אתה בוודאי לא רוצה.

אליעזר כהן: גם בזה צריך לדון.

אבשלום וילן: אם יהיה לנו זמן אני מבקש לדון גם בנושא "שלם וצפה", ההחלטה של מועצת הכבלים והלוויין.

יוסף בראל: זה כבר לא באחריות רשות השידור.

מל פולישוק-בלוך: אדוני היושב-ראש, האם התכנים הללו לא נוגעים דווקא לוועדת הספורט של הכנסת?

דוד טל: מר בראל, אולי תיתן לנו את מספר הטלפון שלך כדי שאפשר יהיה להשיג אותך.

איתן כבל: ושלא ייתן לנו את מספר הטלפון שהוא נתן לשר כי השר לא תופס אותו כשהוא רוצה.

גלעד ארדן: השר לא מצליח לתפוס כי הוא מנותק.

יוסף בראל: רבותי, בואו נשים נקודות על האותיות.

יוסף בראל: כל מה שאמרתם על הערוץ הראשון, לצערי הרב הדיווחים שעליהם אתם מסתמכים לא נכונים, פשוט מאוד לא נכונים.

יוסף בראל: יכולתם לקרוא בעיתון שעד יום רביעי, 3 ימים לפני המשחק, נוהל משא ומתן בין הערוץ השני לבין בעל הזכויות.

יוסף בראל: אני רוצה להגיד לכם, מי שאומר שהיינו צריכים לתקצב את זה מראש מיתמם, או שלא יודע על מה הוא מדבר כי אין תקרה למחירים האלה.

יוסף בראל: הגענו לרבע מיליון דולר, שזה 1.25 מיליון שקל למשחק חוץ, ותוסיף לזה את עלויות ההפקה.

יוסף בראל: אם הייתי משדר אותו במחיר הזה אל מול 2 או 3 האנשים ששואלים כעת למה לא שידרתי, היו שופכים את דמי ברחובות, איך שילמתי 1.25 מיליון שקל שוב על ספורט.

גלעד ארדן: זה אם היינו מפסידים אבל אנחנו יצאנו בתיקו.

יוסף בראל: אם המצלמות היו במגרש אולי היינו מפסידים.

גלעד ארדן: החבר'ה לא התרגשו כי הם ידעו שאף אחד לא צופה בהם.

שלום שמחון: מאחר ואתה נמצא הרבה בכנסת אתה יודע שלא משנה מה תעשו, תמיד יהיה לאנשים מה להגיד.

יוסף בראל: ביום רביעי, כאמור, נפסק המשא ומתן בין הערוץ השני לבין בעל הזכויות, שלא רצה לרדת ולו בדולר מהמחיר שהוא קבע.

יוסף בראל: ביום חמישי אחר הצהרים התקשר אליי יושב-ראש רשות השידור ואמר: מחר ב-6 בבוקר הנבחרת טסה לפריז.

יוסף בראל: מה לדעתך היכולת שלנו מבחינה תקציבית?

יוסף בראל: הרי אין לנו תקציב, אתם יודעים שתקציב רשות השידור קוצץ ב-200 מיליון שקל בתוך שנתיים.

יוסף בראל: מה שאתה לוקח לשידור משחק כדורגל אתה חייב להוריד ממקום אחר ומחר יבואו וישאלו למה הורדת.

יוסף בראל: אמרתי לו: אני מוכן לשלם עד 200,000 שקל.

יוסף בראל: הוא התווכח קצת ובסוף אמרנו: 220,000 שקל בנוסף לעלויות ההפקה.

יוסף בראל: הוא הבטיח להביא מימון באמצעות חסות.

יוסף בראל: סיכמנו והודעתי לטלוויזיה – יושבים כאן מר אורי לוי ומר מוטי עדן, מנהל הטלוויזיה – שהצוות יהיה מוכן לטוס ב-6 בבוקר עם השחקנים.

יוסף בראל: בשעה 11 בלילה חזר אליי מר אורי לוי ואמר לי: או שהטעו את היושב-ראש או שהם שינו את מה שסיכמו אבל במקום 220,000 שקל הם רוצים 250,000 דולר, 1.25 מיליון שקל.

יוסף בראל: אין אדם ברשות השידור, כולל אוהדי הספורט שבתוך הרשות, שיסכים לזה.

יוסף בראל: אני חושב שברדיו ובטלוויזיה יש הרבה אוהדי ספורט, אנשים שעוסקים בזה כבר שלושים שנים, כאלה שהם אוהדים אף יותר מהאנשים בתוך בניין הכנסת כי לחברי הכנסת יש גם דברים אחרים לעשות.

יוסף בראל: אמרתי: לא בא בחשבון לשלם 1.25 מיליון שקל, אין מאין להביא אותם.

יוסף בראל: אם נעשה את זה "ירצחו" אותנו בחוץ.

יוסף בראל: לפיכך הצוות לא יצא בבוקר.

יוסף בראל: אף אחד לא התקשר ביום שישי.

יוסף בראל: ביום שישי עבדתי עד שעות אחר הצהרים המוקדמות.

יוסף בראל: בלילה הטלפונים היו פתוחים.

יוסף בראל: ב-10 בלילה התקשר אליי היושב-ראש, שהתלווה לנבחרת בפריז, ואמר: ברור שאי אפשר מבחינה ציבורית לשדר משחק ב-1.25 מיליון שקל.

יוסף בראל: ואז הוא הציע לשדר את המשחק ברדיו.

יוסף בראל: היושב-ראש שלי נקרא "יושב-ראש הוועד המנהל" על אף שאין ועד מנהל.

גלעד ארדן: למה אין ועד מנהל?

יוסף בראל: בואו לא ניכנס לזה עכשיו.

יוסף בראל: זה לא קשור לספורט.

יוסף בראל: ב-10 בלילה הוא התקשר אליי ואמר לי: היות ולא משדרים את המשחק בטלוויזיה, מה דעתך לשדר אותו ברדיו?

יוסף בראל: אמרתי לו: נשדר ברדיו.

יוסף בראל: אמר: אני דיברתי עם מר איצ'ה מנחם, יושב-ראש ההתאחדות לכדורגל, והוא אומר שהוא מוכן לארח את השדרים בפריז.

יוסף בראל: התקשרתי אל מר יוני בן-מנחם ואמרתי לו שיגיד למר דני דבורין לטוס לפריז בכל מטוס שהוא יימצא במשך הלילה.

יוסף בראל: בקיצור, גם זה לא צלח.

יוסף בראל: ב-9 בלילה, ¾ שעה לפני התחלת המשחק, התקשר אליי מישהו מחוץ לרשות השידור, זאת אומרת מעל לדרג של האחראים עלינו במוסדות הציבור, ואמר: אמרו לי שכל הסיפור הוא פלאג.

יוסף בראל: אם אתה מחבר עם פלאג אתה יכול לשדר את המשחק.

יוסף בראל: אגיד לכם, אני רק 47 שנים במקצוע הזה ומעולם לא שמעתי בדיחה כזאת, שאני מחבר פלאג ומקבל שידור טלוויזיה.

יוסף בראל: אמרתי לו: אין דבר כזה.

יוסף בראל: אולי אפשר לקלוט באמצעות צלחת לוויין אבל זה יירוט לא חוקי ויש כאן בעיה של זכויות.

יוסף בראל: הוא אמר: הבנתי.

יוסף בראל: וזהו זה, לא היה יותר.

יוסף בראל: אני הייתי מחוץ לבית.

יוסף בראל: אחרי 9 בלילה לא העליתי על דעתי שמישהו יחפש אותי עדיין כדי להתחבר.

יוסף בראל: איך אני אספיק לשלוח צוות לצרפת או לנהל משא ומתן?

יוסף בראל: נודע לי שבשעה 21:45 מישהו מחוץ לרשות השידור התקשר אל מר מוטי עדן, מנהל הטלוויזיה, ונתן לו הוראה לשדר את המשחק, בפלאג או לא בפלאג.

איתן כבל: הוא יכול להגיד את זה על-פי חוק?

יוסף בראל: זה הפרת חוק, בעל הזכויות יכול היה לתבוע אותנו.

יוסף בראל: הוא רצה רבע מיליון דולר.

יוסף בראל: אבל אם היינו מפרים את זכויותיו הוא יכול היה לקבל מיליון דולר.

יוסף בראל: בית-המשפט היה נותן לו.

יוסף בראל: כמו כן, באיזה פרצוף נופיע בפני ארגון השידור האירופי כאשר רשות השידור הציבורית של מדינת ישראל, שחברה בארגון השידור האירופי, מפרה את הזכויות?

שלום שמחון: מי ביקש ממר מוטי עדן לשדר?

גלעד ארדן: דמות ציבורית מהמדרגה הראשונה.

יוסף בראל: אני לא רוצה להיכנס לזה.

יוסף בראל: שום דבר לא יגרור אותנו להגיד שמות של אנשים חשובים במדינה.

דוד טל: למען הגילוי הנאות אנחנו נוהגים בדרך כלל בוועדה לשים כל מה שאנחנו יודעים על השולחן.

יוסף בראל: יש לי יועץ משפטי מכובד והוא אמר לי שהיות ואני מינוי ממשלתי אסור לי להגיד מילה נגד חבר בממשלה.

גלעד ארדן: קל וחומר נגד ממלא מקום ראש הממשלה.

יוסף בראל: חבר הכנסת אבשלום וילן אמר שבעבר היתה החלטה בוועדת החינוך והתרבות לאפשר לשידור הציבורי – ודרך אגב, יש 4-5 גופי שידור ציבורי בישראל: ערוץ 2 הוא שידור ציבורי, ערוץ 10 הוא שידור ציבורי, ערוץ 5 הוא שידור ציבורי.

דוד טל: אבל הוא לא ממלכתי.

יוסף בראל: אין דבר ממלכתי.

יוסף בראל: אנחנו לא מוגדרים כממלכתיים.

דוד טל: אתם סוּפֶּר ממלכתיים.

דוד טל: אתם יונקים את הכסף מהבית הזה, מהקופה של כולנו.

דוד טל: ההוא יונק את התקציב מהפרסומות, וההוא – מדמי מנוי, וההוא – מכל מיני דברים אחרים.

יוסף בראל: זה שתקציבו מגיע מפרסומות למעשה יונק ישירות מהכיס שלך, מסל הפרסומות.

דוד טל: בסדר, אבל אתה יונק קבוע מהתקציב.

יוסף בראל: אם אני יונק ממך ואתה רוצה שאני אשדר יותר, תן לי יותר כסף.

יוסף בראל: אל תגיד לי מצד אחד שאתה סוגר לי את בקבוק היניקה, ומצד שני "תאכל אותה".

יוסף בראל: בואו נהיה ברורים.

דוד טל: אז בואו נהיה ברורים, בוא תיכנס לתוכנית הבראה כמו שביקשו ממך ואז יהיה לך די כסף.

יוסף בראל: 635 אנשים פרשו תוך שנה מרשות השידור, יותר מכל הסקטור הציבורי.

יוסף בראל: יצא דוח גינצבורג השני, שמדבר על זה גלויות.

יוסף בראל: יש לנו דוח כספי של ברייטמן.

יוסף בראל: הכול מצביע על כך שאין מי שמותח ביקורת על התוכנית שלנו כהוא זה, פרט לאלה שלא מצליחים להשיג אותי בטלפון, לכן הם לא יודעים עליה.

יוסף בראל: אבל עזוב, אז אלה אומרים שזה לא קיים.

יוסף בראל: נחזור לעניין שלנו.

יוסף בראל: בזמנו השר זבולון אורלב כיושב-ראש ועדת החינוך והתרבות אמר: הם ישדרו אבל תנו להם לשדר את זה בעלויות שהם יכולים לעמוד בהן.

יוסף בראל: איך יתכן שההתאחדות לכדורגל מוכרת את הזכות לשדר אותן שתי קבוצות בארץ ב-120,000 דולר, וכשמדובר בהתאחדות לכדורגל של צרפת היא לא מתערבת ומאפשרת להם הפקרות?

יוסף בראל: הפעם דרשו 250,000 דולר, בפעם הבאה ידרשו 500,000 דולר.

יוסף בראל: למה לא? יגידו: תן את הכסף.

שמעון מזרחי: וכמה אתה משלם עבור זכויות המשחקים בארץ?

יוסף בראל: בארץ שילמו 120,000 דולר.

אורי שילה: 675,000 דולר ל-5 משחקים – זה 130,000 דולר.

יוסף בראל: מדוע שם נדרשנו לשלם 250,000 דולר?

יוסף בראל: ההתאחדות לכדורגל צריכה לקחת את זה על עצמה, שהיא תנהל משא ומתן עם ההתאחדות לכדורגל בצרפת ולבקש ממנה להוריד מחירים.

יוסף בראל: אז מה, אנחנו מופקרים?

יוסף בראל: אם הערוץ השני לא יכול היה לשלם את המחיר הזה – ויש לו תקציב גדול פי שתיים מאשר לנו – וערוץ 10 לא יכול היה לשלם, וערוץ הספורט בכבלים לא יכול אז רשות השידור צריכה להסכים תוך 24 שעות לשלם כל מחיר שמבקשים ממנה?

מל פולישוק-בלוך: לא.

יוסף בראל: עוד לא קרה בתולדות רשות השידור, באף ערוץ בארץ, ששידרו היקף כל-כך גדול של ספורט כמו בשנה הזאת.

יוסף בראל: הציבור הישראלי קיבלו שידור של אירועי הספורט הכי טובים – "יורו 2004", האליפויות בשתי המסגרות בגביע אירופה בכדורסל, כדורסל נשים.

יוסף בראל: הכול קיבלתם.

יוסף בראל: על משחק אחד כבר הכול ירד לזבל?

יוסף בראל: נשלם כל מחיר שהם רוצים?

יוסף בראל: בעיתונים כל הזמן מתחו עליי ועל רשות השידור ביקורת, שאנחנו משדרים כבר רק ספורט.

מל פולישוק-בלוך: יותר מדי.

יוסף בראל: ויותר מזה, היה מי שכתב בעיתון שספורט עם רייטינג גבוה אסור שישודר בערוץ הראשון, צריך להשאיר אותו לערוץ השני.

יוסף בראל: אז אתם באים היום להגיד לי מדוע לא שילמתי כל מחיר שביקשו ממני?

קריאה: לא זאת היתה השאלה.

יוסף בראל: אם ההצעה לא הוצעה לי – אתה יכול לפנות לבורא עולם, אתה יכול לפנות גם למקובלים ולישיבות ולאל-קאעידה – זה לא מחייב אותי.

יוסף בראל: ברשות השידור משא ומתן על זכויות מתנהל על-ידי סמנכ"ל כספים שאחראי על הקופה, בשותפות עם מר אורי לוי האחראי על הספורט – היום הוא בכיר יותר מזה כי הצלחתו בספורט וגם בדברים אחרים היתה מעל ומעבר – ובאישור המנכ"ל.

יוסף בראל: מעבר לשלישייה הזאת לא מנהלים משא ומתן על זכויות ברשות השידור.

שלום שמחון: אני מבקש שתתייחס גם לדברים של מר יואש אלרואי בעיתון.

יוסף בראל: מר יואש אלרואי עשה את השערורייה הכי גדולה.

יוסף בראל: אני לא רוצה להרחיב כי הוא התפטר לאחר העניין הזה ופרש מרשות השידור לפני שנתיים, בסוף תקופתו של מר גלינקא.

יוסף בראל: הוא התחייב מילולית בפורטוגל לאותה חברה גרמנית לקנות ממנה את המשחקים ב-300,000 דולר.

יוסף בראל: הדבר לא נודע, לא קיבל אישור, לא שום דבר.

יוסף בראל: כשנודע לנו על כך, זה היה לאחר מעשה ולא מתוקצב, זה היה כבר בזמני ורציתי לבטל את ההסכם.

יוסף בראל: קמה שערורייה עד לב השמים, איימו לפנות לערכאות משפטיות.

יוסף בראל: בסוף התפשרנו איתם, שילמנו 220,000 דולר.

יוסף בראל: אבל לידיעתך, מה שאומר מר יואש אלרואי, שזה הכניס פי 8 או פי 9 – בתקופתו של מר יואש אלרואי המונדיאל כולו לא הכניס יותר מ-300,000 דולר בחסויות.

יוסף בראל: הוא חי בבועה שלו.

יוסף בראל: תן לו לחיות בה, האיש כבר עבר את הגיל, הוא בחוץ.

יוסף בראל: אני לא רוצה להתייחס אליו בצורה פוגעת, לא רוצה לפגוע באיש.

יוסף בראל: אבל אגיד לך, אלה סיפורי סבתא.

יוסף בראל: אין דרך שתממן לי משחק אחד במיליון דולר.

שלום שמחון: פורסם ראיון על פני עמוד שלם ב"ידיעות אחרונות".

יוסף בראל: זה מזכיר לי את הפיליטון של הגשש החיוור "לשרוף את המועדון".

יוסף בראל: כל פעם שיש פאשלה באיזה מקום אומרים: בואו נשרוף את הערוץ הראשון.

יוסף בראל: זהו זה, זה מה שקרה – נכשלו במשא ומתן על הזכויות אז "בואו נשרוף את הערוץ הראשון".

יוסף בראל: למה לא? פשוט מאוד, תבוא אליו ביום חמישי בשעות הלילה, תגיד לו לשדר במוצאי שבת ותדרוש ממנו לתת 1.25 מיליון שקל.

יוסף בראל: באותה הזדמנות הייתי מזכיר שבשנה שעברה, חודש לפני סוף השנה, כתב החשב הכללי אל ראש הממשלה: תפטר את מנכ"ל רשות השידור כי יש לו גירעון.

יוסף בראל: אני השבתי שאין לי גירעון.

יוסף בראל: בסוף אני צדקתי.

יוסף בראל: האם מישהו התנצל?

יוסף בראל: לא.

יוסף בראל: זה אותו סיפור.

יוסף בראל: זאת האופנה, לתקוף את הערוץ הראשון, לתקוף את המנכ"ל שלו, "לשרוף את המועדון".

יוסף בראל: אני אומר לך, אם תקבע לי מחיר תקרה, אני מוכן לתת להם.

שלום שמחון: אם אתה קובע מחיר תקרה, אתה מגיע לתקרה.

יוסף בראל: מחיר התקרה הוא 70,000 דולר.

יוסף בראל: מעבר לזה, שייקחו את כל החסויות שירצו, את כל ההכנסות, שיביאו את מר יואש אלרואי שישווק להם בעוד 4 מיליון שקל.

יוסף בראל: אותי זה לא מעניין.

יוסף בראל: אני מוכן לשלם 70,000 דולר.

יוסף בראל: ואז יכתבו עליו 8 עמודים ב"ידיעות אחרונות" ולא רק עמוד אחד.

גלעד ארדן: תיקח אותו על אחוזים.

יוסף בראל: אבל חבר'ה, תהיו רציניים.

אבשלום וילן: יש אמנה וצריך לעשות הכול כדי שהאמנה הזאת תתממש.

איוב קרא: אבל מה אתה רוצה ממנו?

איוב קרא: אין לו כסף.

שלום שמחון: יש עוד כמה שאלות שצריך לשאול, מעבר לשאלת ההתנהלות של רשות השידור.

שלום שמחון: בין יתר הדברים צריך לשאול למה היה צריך להחשיך את המסכים.

איתן כבל: זה לא תלוי בו בכלל.

איתן כבל: כבר התקיים דיון בעניין הזה.

איתן כבל: יש עניין של זכויות בין-לאומיות.

איתן כבל: היה בג"ץ וימבלדון.

שלום שמחון: אבל אני לא יודע.

שלום שמחון: מותר לי לשאול ולדעת.

איוב קרא: הוא אומר לך שאין לו כסף.

איוב קרא: מה אתה רוצה?

איוב קרא: אם אין לו כסף אז איך הוא ישדר את זה?

שלום שמחון: יש כאן מישהו שרוצה לברך אותנו בשנה טובה.

שלום שמחון: בבקשה, חבר הכנסת דהאמשה.

עבד-אלמאלכ דהאמשה: אני רוצה לברך את כולם בברכת שנה טובה.

עבד-אלמאלכ דהאמשה: שיהיה לנו ספורט הרבה יותר טוב.

עבד-אלמאלכ דהאמשה: אני מקווה שבשנה הבאה תוכלו לשדר את קבוצת בני סכנין לוקחת דאבל, גם אליפות וגם גביע המדינה.

עבד-אלמאלכ דהאמשה: שנגיע לימים טובים, נזכה כולנו לשנת שלום ושוויון.

קריאות: תודה רבה.

יורם מוקדי: סוף-סוף זה נושא שלא נוגע לי ישירות.

שלום שמחון: יכול להיות שהוא בדרך אליך.

שלום שמחון: לא שמעת מה חבר הכנסת איתן כבל מתכנן.

אבשלום וילן: אם תיתן לי זמן, ברשותך, אני אחבר את זה למר מוקדי ישירות, גם את המשחק הזה.

יורם מוקדי: אגיד לכם מה אנחנו עשינו בנושא משחקי הנבחרת.

יורם מוקדי: כבר לפני שנתיים פרסמנו מדיניות הקובעת עבור אילו אירועים אסור לגבות תשלום ואילו אירועים חייבים להיות משודרים בערוצים רגילים.

יורם מוקדי: ערוץ רגיל הוא ערוץ ארצי פתוח או ערוץ שמגיע לכל הבתים בחבילות הבסיס בכבלים ובלוויין.

יורם מוקדי: בעצם מנענו אפשרות שמשחק נבחרת יילך לערוץ בתשלום.

יורם מוקדי: התוצאה של זה היתה צריכה להיות שבמשחק של נבחרת ישראל לא יבוא איזה יזם שירצה לגבות סכום לא סביר במסגרת זכויות שידור כדי להרוויח על כך במסגרת pay per view או ערוץ בתשלום.

יורם מוקדי: המדיניות הזאת נוגעת לאירועים בעלי חשיבות לאומית וזה מקביל למה שמקובל באירופה, שם קובעים אילו אירועים לא יכולים ללכת לערוץ בתשלום ואילו אירועים צריכים להיות מכוסים על-ידי רשות השידור המקומית או על-ידי ערוצים מסחריים שממומנים מפרסומות.

יורם מוקדי: בכך קיווינו שתיפתר הבעיה הזאת.

יורם מוקדי: אני לא בטוח, על אף שהיתה תקלה כזאת או אחרת בשידור של משחק נבחרת, אם בעתיד זה לא יתיישר בכל זאת ויסתדר, אבל זה כבר לא עניין שלנו.

יורם מוקדי: אני רוצה להבהיר את עניין החשכת ערוצים.

יורם מוקדי: על-פי הדין בישראל – וזה עבר הלכה של בג"ץ – חייבות חברות הכבלים והלוויין להחשיך שידור של ערוץ זר שפוגע בזכויות שידור שמישהו אחר רכש.

יורם מוקדי: לכן לא היתה ברירה לחברות הכבלים והלוויין.

יורם מוקדי: אגב, הם מאוד-מאוד לא רצו, וגם אנחנו לא רצינו, אבל זה הדין בישראל.

יורם מוקדי: יש הצעת חוק, שעברה כבר ועדת שרים לענייני חקיקה ואני מקווה שהיא תגיע לוועדה הזאת, שמאפשרת כן לשדר משחק ואחרי זה אולי לשדר עבור זכויות שידור.

יורם מוקדי: היא מונעת את החובה להחשיך מסכים.

יורם מוקדי: אני חושב שהחוק הזה יפתור את הבעיה.

יורם מוקדי: אם יש איזה ערוץ בצרפת שהחליט לשדר את המשחק והוא נקלט בישראל, לא יצטרכו להחשיך את הערוץ.

מל פולישוק-בלוך: של מי הצעת החוק הזאת?

יורם מוקדי: זאת הצעת חוק ממשלתית מטעם משרד התקשורת ומשרד המשפטים.

יורם מוקדי: המטרה היא שגם אם שידור של משחק מפר זכויות אפשר יהיה לשדר ואחרי זה להתחשבן ולשלם.

יורם מוקדי: חייבים לשלם אבל אין את החובה הזאת לשים בפני הצופים והאזרחים שקופית שמונעת לצפות במשחק.

איתן כבל: מי ישלם?

יורם מוקדי: חברות הכבלים והלוויין יצטרכו לשלם.

שלום שמחון: את מה שיפסוק בית-המשפט?

יורם מוקדי: את מה שיפסוק אותו מנגנון קבוע.

יורם מוקדי: אבל הן לא יהיו במצב כפי שהיו הפעם, שהן לא יכולות אפילו לקחת את הסיכון כי הן מפרות את הדין בישראל בצורה בוטה.

יורם מוקדי: אבל זה כמובן לא נותן פתרון לשאלה אם רשות השידור צריכה לשדר משחק כזה וכמה היא צריכה לשלם.

יורם מוקדי: זה כמובן נושא שלא נוגע לנו.

שלום שמחון: תודה.

שלום שמחון: הדיון פתוח.

שלום שמחון: מי שרוצה לדבר יסמן לי.

אבשלום וילן: מר מוקדי, האם יש איזו דרך בכל זאת להגן על הציבור במקרים כאלה?

איתן כבל: אני יכול לומר לך שאני כן התעניינתי בשידור המשחק הזה.

איתן כבל: נושא גובה המחיר שאתם צריכים לשלם הטריד אותי.

איתן כבל: לא הייתי נזעק לעניין הזה – ואני אומר את זה לא בקנטרנות ולא בציניות, אני מציג את הדברים כמו שהם – לולא שמעתי אחרי המשחק ראיון בתוכנית של מר דן שילון עם השר הממונה בין היתר גם על רשות השידור והוא דיבר בשפה מאוד-מאוד קשה.

איתן כבל: שמעתי את השר אולמרט, שהיו לי אתו כמה שיחות לפני אותו משחק מפורסם, אומר בצורה מפורשת – ואני מניח שאני לא היחיד שהאזין לדברים של השר אולמרט – שעם כל הבעיות, אפשר היה לשדר את המשחק והוא הצליח לגייס מכמה וכמה גורמים את הסכום הנדרש שהיה יכול לאפשר למשחק לצאת לאוויר כך שכולנו היינו זוכים לראות אותו.

מל פולישוק-בלוך: מה זה "הצליח לגייס"?

מל פולישוק-בלוך: שאחר-כך יהיו חייבים לו? שהוא יהיה חייב להם?

מל פולישוק-בלוך: אני לא מכירה את המושג הזה.

שלום שמחון: הוא רק מדווח על מה שהוא שמע.

שלום שמחון: מה אתם רוצים?

שלום שמחון: מה אתם מכים את השליח?

איתן כבל: את שואלת אותי עכשיו כאילו אני ה-teller בבנק למה את לא מקבלת הלוואה?

איתן כבל: תלכי למנהל הבנק.

גלעד ארדן: רק שהשר אולמרט לא יחליף את מר אלרואי במכירת חסויות.

איתן כבל: אני מנסה להתייחס לדברים בצורה הכי רצינית והכי עניינית.

איתן כבל: אני זוכר את היום שכל הפוליטיקאים, גם אתה וגם אני, כולנו ירדנו למקלט כי לא היו לנו תשובות בעניינים האלה.

איתן כבל: אני רוצה לומר לך ולחברת הכנסת מלי פולישוק, אני לא נציג של השר, אני גם לא נציג של הממשלה הזאת.

איתן כבל: אני מנסה לספר לכם ששר אמר שרשות השידור ומנכ"ל רשות השידור בעצם הכשילו את שידור המשחק.

איתן כבל: אז אתה יכול לומר לי: השר הזה לא מעניין אותי, לשר הזה אין סמכות בחוק לכפות עליי איך לפעול או כיצד לעשות.

איתן כבל: זה עדיין לא אומר שאנחנו לא צריכים לקבל תשובות.

איתן כבל: אני מצטער מאוד שהשר הממונה – ובעצם בעקבות זה התרעמתי – מדווח על תמחור של 250,000 דולר.

איתן כבל: גם לי כאוהד ספורט זה חורה.

איתן כבל: עשיתי באותו זמן בירור אצל כמה וכמה אנשים האם המחיר סביר כי גם אני מודע לכך שאי אפשר שמר ויטקובסקי היום או מישהו אחר מחר ייקבע מחירים בשמים.

איתן כבל: אנחנו שואלים את עצמנו היכן הגבול שבו צריך לסיים ולשדר את המשחק.

איתן כבל: זה דבר אחד.

שלום שמחון: אגב, משרד התקשורת הוזמן אך הוא בחר שלא לשלוח אף נציג.

יוסף בראל: אתה חוזר ומדבר על השר.

יוסף בראל: אני אומר לך, לא אגיב על דברי השר.

יוסף בראל: אני אתעלם מכל מה שייאמר כפרובוקציה כדי שאגיב על דברי השר.

יוסף בראל: לא אגיב.

איתן כבל: אני אומר לפרוטוקול שאני במקרה הזה לא עושה פרובוקציות.

איתן כבל: המשימה היא קודם כול לקבל את התשובות ולהבין האם היה כשל.

איתן כבל: אני מוכרח לומר לך שגם בכלי התקשורת – ואתה עומד בראש רשות שידור – הדברים לצערי לא הוצגו במלואם.

איתן כבל: יחד עם זה, דיברתי גם עם מר שקלאר.

איתן כבל: נוצר מצב שערוץ 10 וערוץ 2, שבכללים שלהם אין כנראה שום חובה לשדר משחקי ספורט, לא היו במשחק.

איתן כבל: ברצונם – ישדרו, ברצונם – לא ישדרו.

איתן כבל: אנחנו מדברים על משחק שהוא בעל חשיבות לאומית מבחינת מדינת ישראל, מבחינת אוהדי הכדורגל במדינת ישראל.

איתן כבל: אז אני לא רוצה עכשיו לפתוח את כל היריעה.

איתן כבל: אני חושב שמה שהעלית הוא נכון.

איתן כבל: אבל אני מציע שאנחנו נעשה את הדיון הזה כאן.

איתן כבל: אחת ולתמיד נקיים דיון רחב בנוגע למכלול שידורי הספורט במדינת ישראל ושידורים בין-לאומיים כדי לקבוע מדיניות חדשה.

איתן כבל: בדרך כלל אנחנו מקיימים כאן דיונים לאחר מעשה, או דיונים בהם מתברר שאין לנו שום שליטה אבל אנחנו מחויבים לתת תשובות לציבור.

איתן כבל: לכן אני מציע הצעה שאני חושב שנמצאת אי-שם באוויר, שאנחנו מעלים אותה מעת לעת, שנוגעת לפרסומות בשידורי ספורט.

איתן כבל: אם נוצר מצב, לא פעם ולא פעמיים, שהן ערוץ 2, הן ערוץ 10 והן רשות השידור לא משדרות, כל אחת בגלל המגבלות שחלות עליה, שיתאפשר לערוץ 5 לשדר משחקים שאנחנו נגדיר אותם בעלי חשיבות לאומית וחשיבות בין-לאומית – ואין שום בעיה להגדיר – ולאפשר להראות בהם פרסומות.

איתן כבל: רוב האנשים שבאים מהתחום מודעים לכך שאנחנו כן מסוגלים להגדיר משחקים בעלי חשיבות לאומית ובעלי חשיבות בין-לאומית.

איתן כבל: אני חושב שעם כל הבעייתיות, זאת הדרך האמיתית לתת פתרון.

דוד טל: בוא תעזור לערוץ 1, תו לו אפשרות לפרסם.

איתן כבל: אבל הוא מקבל כספי אגרה וחסויות.

איתן כבל: זה לא כל-כך פשוט.

דוד טל: ולערוץ הספורט יש מנויים.

מל פולישוק-בלוך: בכבלים ובלוויין המנויים משלמים כל חודש.

מל פולישוק-בלוך: זה בדיוק אותו דבר, כמו רשות השידור.

איתן כבל: אני מודע לכך שבזמנו כאשר החוק התקבל והתקיימו כל הדיונים, כל הנושאים הנוגעים לפרסומות נכנסו אל תוך ערוץ 2 והם יילחמו כאריות, ומבחינתם בצדק, לשמור על המצב הזה.

שלום שמחון: אם זה היה כלכלי אז אני מניח ש"קשת", "רשת", "טלעד" או ערוץ 10 היו משדרים את המשחק.

איתן כבל: אני הלכתי על דרך החיוב.

איתן כבל: לא אמרתי שבאופן אוטומטי כל משחק ספורט ישודר מיד בערוץ 5.

איתן כבל: לא אמרתי את זה.

איתן כבל: אמרתי, כיוון שאנחנו יודעים כמעט 20 שנה קדימה את כל המשחקים – אלא אם כן מחליטים לשנות, וגם את זה יודעים 20 שנה קדימה – אילו תחרויות יש, איזה מוקדמות יש, בדרך כלל אנחנו יודעים שנה וחצי עד שנתיים מראש את מועדי המשחקים ומועדי המוקדמות.

איתן כבל: הרי הכול מסודר, מאורגן, ידוע, לכל דבר יש את המועד שלו, שום דבר לא מגיע בהפתעה.

איתן כבל: כיוון שכך, אמרתי: בואו נלך על דרך החיוב.

איתן כבל: כדי שלא ייראה כאילו אני פועל באיזו דרך שמנסה לפגוע בערוץ 2 או בערוץ 10 או בערוץ 1.

דוד טל: אבל זה מה שקורה.

איתן כבל: לא.

איתן כבל: אני אומר שזאת הדרך היחידה.

איתן כבל: אם לא, אז יהיו כאן עוד דיונים, אדוני מנכ"ל רשות השידור.

שלום שמחון: חבר הכנסת כבל מציע דבר פשוט: ראשית, יוגדרו כל משחקי הספורט שהם בעלי חשיבות לאומית.

שלום שמחון: שנית, אם יוחלט שהם לא ישודרו בערוץ 1, בערוץ 2 או בערוץ 10 אז תהיה אפשרות לערוץ 5 בכבלים לשדר אותם ולממן את זה בפרסומות.

שלום שמחון: זה דורש תיקוני חקיקה.

איתן כבל: זה נראה לך, מר מוקדי?

יוסף בראל: או שתקבע מחיר תקרה לדברים שאתה צריך.

מוטי שקלאר: יש לי שלושה דברים להגיד.

מוטי שקלאר: אחד, אני רוצה לתקן ולומר ש"רשת" – שזה היה יום השידור שלה – הציעה לבעל הזכויות 175,000 דולר, ולא 150 אלף דולר, אבל הוא לא היה מוכן לזה, עמד על המחיר הגבוה.

מוטי שקלאר: כך שגם ערוץ 2 עשה כאן מאמץ.

מיילן טנזר: הוא הסכים ל-175,000 דולר אבל הוא דרש שירכשו את הזכויות לכל חמשת המשחקים בחבילה כוללת.

מוטי שקלאר: "רשת" לא יכולה לקנות את כל החבילה.

איתן כבל: אחרי התיקו בצרפת היתה חשיבות גדולה מאוד לראות את המשחק בישראל.

מוטי שקלאר: אני מנסה להבין את ההיגיון בהצעה של חבר הכנסת כבל.

מוטי שקלאר: אם "רשת" לא הצליחה לרכוש כי המחיר גבוה מדי, והרייטינג שלה הרבה יותר גבוה מערוץ 5, אז איזה גורם הנעה יש לערוץ הכבלים לרכוש?

מוטי שקלאר: כלכלית זה לא משתלם.

איתן כבל: אבל למה לך לדבר בשם חברות הכבלים והלוויין?

איתן כבל: אתה תייצג את ערוץ 2 ואת ערוץ 10.

איתן כבל: מה אתם מודאגים?

איתן כבל: אם הם לא ירצו וזה לא יתאים להם אז גם הם לא ייקחו את השידור על עצמם.

איתן כבל: אבל אנחנו מייצרים אופציה.

מוטי שקלאר: אם ערוץ 5 יסכים לכללי המשחק שהציע חבר הכנסת איתן כבל, זה לא בשביל המשחק עצמו אלא זה ניסיון לפתוח כאן חלון לפרסומות בכבלים.

מוטי שקלאר: שיהיה ברור, זה לא ייעצר רק בכדורגל כי מחר יהיה אירוע אחר משמעותי יותר, מחר יוחלט שיש ערך ציבורי לשידור של דרמות מסוימות ולכן בואו ניתן לערוץ 3 לשדר את זה ונאפשר לו לקחת פרסומות.

מוטי שקלאר: אם רוצים לשמור על החלוקה הנוכחית - - -

שלום שמחון: יש לי הערת ביניים.

שלום שמחון: נעזוב לרגע את הפרסומות.

שלום שמחון: נכון לעכשיו נניח שערוץ 5 היה רוצה לשדר את המשחק בין ישראל לצרפת.

שלום שמחון: יש הליך שהוא יכול לעשות היום גם בלי ההצעה של חבר הכנסת איתן כבל.

שלום שמחון: אם ערוץ 1 וערוץ 2 לא רוצים לשדר את המשחק, אומר כאן יושב-ראש מועצת הכבלים והלוויין שהיתה לערוץ 5 דרך חוקית לעשות את זה.

שלום שמחון: הדרך הזאת רק דורשת פרוצדורות מסוימות.

שלום שמחון: אבל אני מניח שהוא משיקוליו שלו החליט שלא לעשות כן.

גלעד ארדן: זה לא דורש שום דבר, בערוץ 5 אפשר לקנות את זה בהליך רגיל.

שלום שמחון: הוא יכל לקנות את הזכויות לשידור המשחק.

שלום שמחון: אם הוא רצה לשדר פרסומות הוא יכל לפנות לשר התקשורת, לממשלה ולוועדת הכלכלה של הכנסת.

שלום שמחון: היום הוא יכול לעשות כך, יש לו אפשרות.

מוטי שקלאר: יש לו אפשרות אבל בלי לשדר פרסומות.

שלום שמחון: הוא יכול גם לשדר את המשחק עם פרסומות במידה ויקבל אישורים.

מוטי שקלאר: אני מדבר על ההצעה של חבר הכנסת איתן כבל, לשנות את החוק ולאפשר פרסומות בערוץ 5 עבור משחקים בעלי ערך לאומי.

מוטי שקלאר: אני רוצה שיהיה ברור שזה לא יסתיים רק בכדורגל.

מוטי שקלאר: אתה שובר כאן מוסכמה ברורה מאוד, שיש חלוקת מימון בין הפלטפורמות השונות.

מוטי שקלאר: אני מזכיר לך, אדוני היושב-ראש, שרק לפני כמה חודשים ישבנו כאן ודנו האם יש מקום לערוץ 10 בעוגת הפרסום הקיימת, והבנו שזה רק קשקש.

מוטי שקלאר: ברגע שאתה תשבש את חלוקת המימון ואת ההקצבה בין הפלטפורמות השונות, לא יהיה לך יותר ערוץ 10 ואני גם לא יודע אם יישאר ערוץ 2.

מוטי שקלאר: זה לא יסתיים בכדורגל.

שלום שמחון: חבר הכנסת כבל שואל שאלה אחרת, האם במכרז החדש מחויבים הזכיינים שייבחרו לערוץ השני בשידורי ספורט כלשהם.

מוטי שקלאר: איך אני יכול לחייב אותם?

עמרי בץ: אתם לא מצליחים לחייב גם את הערוץ הראשון.

מוטי שקלאר: הוא מחויב להוציא כסף לשידורים מסוימים, אחוז מההכנסות שלו.

מוטי שקלאר: בתוך זה מוכר גם הספורט.

מוטי שקלאר: יתר על כן, אנחנו מעודדים את שידור המשחקים במתן יתר פרסומות או דיפרנציאציה של הפרסומות, שמאפשרת לו כדאיות לשדר את המשחק.

מוטי שקלאר: לחייב אותו לרכוש משחק כשאין מחיר גג לעניין?

מוטי שקלאר: אפילו בדרמה אני לא עושה את זה.

מוטי שקלאר: גם כשאני מחייב אותו לשדר דרמה אני לא מחייב אותו למחיר אופטימלי.

מוטי שקלאר: מחר ידרשו מהם 500,000 דולר והם יהיו מחויבים.

מל פולישוק-בלוך: אני רוצה דווקא לברך את מנכ"ל רשות השידור על החלטתו.

מל פולישוק-בלוך: אני חושבת שזאת היתה החלטה נכונה בצוק העתים שבו, לפי מה שאתה דיווחת, התקבלה ההחלטה.

מל פולישוק-בלוך: עם כל החשיבות שאני רואה למשחק לאומי ברמה לאומית, ובמיוחד כשמנצחים, אז זה עוד יותר טוב, אני חושבת שזה חסר אחריות להוציא כל-כך הרבה כסף כשהרשות במצב גירעוני כפי שהיא נמצאת.

מל פולישוק-בלוך: אני גם מתחברת למה שנאמר ממש עכשיו, שיש עוד אירועים לאומיים לא פחות חשובים מכדורגל לאומי.

מל פולישוק-בלוך: אתמול היה אירוע מרגש מאוד, טקס זיכרון לי"א הספורטאים שנרצחו במינכן.

מל פולישוק-בלוך: לא ראיתי שמישהו תהה למה לא משדרים את זה ברשות השידור.

מל פולישוק-בלוך: מה, זה לא אירוע לאומי?

מל פולישוק-בלוך: יש אין-סוף אירועים לאומיים.

מל פולישוק-בלוך: אם אנחנו נתחיל כאן בוועדת הכלכלה, ועוד בחקיקה, להחליט אילו אירועים יהיו ואילו לא, אני חושבת שאנחנו ניכנס לבור שלא נוכל לצאת ממנו, גם כספית וגם עקרונית.

מל פולישוק-בלוך: אני חושבת שעצם הנוכחות העצומה של חברי כנסת בוועדת הכלכלה בנושא כזה באמצע היום באמצע הפגרה מעיד מה עומד בראש החשיבות בסדר היום הלאומי של חברי הכנסת.

אבשלום וילן: אני מוחה בכל תוקף.

אבשלום וילן: גם אין רעבים, גם אין כדורגל.

אבשלום וילן: ואיפה השינוי?

מל פולישוק-בלוך: לא התכוונתי לחבר הכנסת אבשלום וילן שנמצא כאן כל הזמן.

אבשלום וילן: אני מגן על כבודו של הכדורגל.

אבשלום וילן: זה נושא חשוב.

משה כחלון: גם אם זה נושא מעניין זה לא פסול.

מל פולישוק-בלוך: שום דבר לא פסול.

גלעד ארדן: אולי עליך לא צועקים אבל תסתובבי אתי קצת באירועים של הליכוד ותראי כמה צועקים עלי על כך שלא שודר המשחק.

מל פולישוק-בלוך: זאת עוד סיבה למה לא להיות בליכוד.

מל פולישוק-בלוך: אני יושבת ראש ועדת החינוך והתרבות, שמופקדת גם על הספורט.

מל פולישוק-בלוך: אני רוצה להגיד לכם שאני מבינה את המצוקה שלכם.

מל פולישוק-בלוך: צריכים לשדר כמה שיותר ספורט, אני מסכימה.

מל פולישוק-בלוך: יש לי 4 בנים בבית וכן בן זוג, 5 גברים שאוהבים מאוד כדורגל.

מל פולישוק-בלוך: בביתי רואים המון ספורט וכועסים מאוד על ה-pay per view בערוץ 5 .

מל פולישוק-בלוך: אגב, מר מוקדי, קודמתך בתפקיד הודתה בוועדה הזאת שהיא עשתה טעות כשהיא נתנה לזה לקרות, במו אוזניי שמעתי, אז כדאי שתסיק מזה מסקנות.

יורם מוקדי: היא טעתה כשהיא הודתה בטעותה.

מל פולישוק-בלוך: תקראו לזה איך שאתם רוצים, על כל פנים, ערוץ 5 עולה כסף, לזה התכוונתי.

יורם מוקדי: אך שווה זהב.

מל פולישוק-בלוך: כשצריך לשדר עבור ספורט קצת יותר איכותי, כאשר עבור כל דבר צריך לשלם אז אני חושבת שאתם צריכים לחשוב פעמיים איך אתם מתנהגים.

מל פולישוק-בלוך: אבל לחזור לעניין, מר בראל, אני חושבת שטוב עשית.

מל פולישוק-בלוך: אני חושבת שצריך להמשיך ולהשתדל שכל משחק ברמה הלאומית והבין-לאומית ישודר ברשות השידור.

מל פולישוק-בלוך: אני אכן בטוחה שתמשיכו לעשות את המאמצים אבל לא בכל מחיר.

מל פולישוק-בלוך: משה כחלון: אדוני המנכ"ל, אני לא יודע אם עשית טוב או לא אבל רק תדע – אתה מכיר את הביטוי "אוי לי מיצרי ואוי לי מיוצרי" – אם היית משדר, ואני אומר לך באחריות, היית חוטף את אותן התקפות, באותו להט.

מל פולישוק-בלוך: אם חטפת ביקורת של 5,000 מילים או 10,000 מילים בעיתון אז אולי היית חוטף ביקורת של 20,000 מילים אם היית משדר את המשחק.

מל פולישוק-בלוך: כמי שפעיל בוועדה הזאת ועוקב אחר כל ההתקפות המרושעות, לטעמי, על רשות השידור, אני רואה בביקורת הזאת ביקורת לא עניינית בכלל.

מל פולישוק-בלוך: ראינו אתמול כיצד אנשים אוספים כסף לרעבים.

מל פולישוק-בלוך: אם אתה היית מוצג כמי שהוציא 1.25 מיליון שקל על משחק כדורגל, אני אומר לך, מצבך לא היה טוב.

מל פולישוק-בלוך: זה סוג הדברים בהם עדיף להצטער על משהו שלא עשית מאשר להצטער על משהו שכן עשית.

מל פולישוק-בלוך: יכול להיות שבתוך תוכך יש לך הרהורי חרטה כלשהם.

יוסף בראל: אין לי שום חרטה.

משה כחלון: תרגיש נוח.

משה כחלון: זה כסף ציבורי.

משה כחלון: מי שרוצה, יש כאן עוד מקורות.

משה כחלון: או שיתקצבו אותך ויגידו לך: אדון בראל, תוציא 100,000 דולר, תוציא חצי מיליון דולר, 10 מיליון דולר ל-20 משחקים מתוקצבים, כמו עם משחקי מכבי תל-אביב בכדורסל, כמו כל דבר.

משה כחלון: שלא יגידו לך: אדוני, תקנה משחקים ולגבי המחיר נראה אחר-כך מה יהיה.

משה כחלון: זה לא הולך.

משה כחלון: אני רואה בביקורת הזאת חוסר תום-לב.

משה כחלון: פרט לחבר הכנסת אבשלום (אבו) וילן, שאני מכיר אותו היטב, אני מאמין שהוא יזם את הדיון כי הוא מאמין שזה דיון שצריך להתקיים.

משה כחלון: אבל אני חושב שהדיון היום מיותר.

משה כחלון: לא היה צריך להביא אותנו לכאן מחיפה בזמן הפגרה.

משה כחלון: אדוני, הדיון הזה מיותר.

משה כחלון: זה עוד חוליה בשרשרת ההתקפות על רשות השידור, וזה לא ייפסק.

משה כחלון: המדינה הזאת צריכה לקבל החלטה אם היא רוצה שידור ציבורי ולא למצוא כל יום סיבה להתקיף את רשות השידור – כן שידרו או לא שידרו, כן מונה או לא מונה, כן מכרז או לא מכרז.

משה כחלון: לכן אני אומר לך, מר בראל, מבחינתי, ואני מניח שרבים חושבים כמוני, תרגיש נוח.

משה כחלון: ההחלטה שקיבלת היתה נכונה.

משה כחלון: חזק ואמץ, יישר כוח.

שלום שמחון: ועדת הכלכלה זימנה היום סדרה של דיונים.

שלום שמחון: קודם כול, לא באנו במיוחד לדיון בעניין הזה.

שלום שמחון: אתה חבר ועדת הכלכלה והיית צריך להיות כאן בדיון בכמה נושאים.

שלום שמחון: זה דיון שנוסף לסדר היום.

שלום שמחון: אני מכבד את מה שאמרת, אני רק לא מציע לזלזל בדברים חשובים שנעשו היום בוועדת הכלכלה.

משה כחלון: מדי 3 שבועות מזמינים לכאן את מר בראל.

משה כחלון: הצעתי לתת לו כבר חדר בכנסת.

משה כחלון: אני חושב שיש כאן סדרה של התנכלויות לרשות השידור.

משה כחלון: מביאים אותם לכאן לחינם, מבזבזים את זמנם ואת זמננו.

משה כחלון: יש דיון עכשיו.

משה כחלון: אז מה?

משה כחלון: תן לי עכשיו תסריט איך יסתיים הדיון.

משה כחלון: יחזירו את המשחק?

משה כחלון: יעשו שידור חוזר?

משה כחלון: מה יעשו?

משה כחלון: הכול כדי שמחר יהיו עוד כמה עמודים בעיתון מה מר בראל אמר ומה הוא עשה?

משה כחלון: עזוב, הכול צביעות וחוסר תום-לב.

משה כחלון: זה לפרוטוקול.

גלעד ארדן: אני רוצה להתחיל עם רשות השידור, ממש בקצרה.

גלעד ארדן: הסבו את תשומת לבי לאמנה שנחתמה בעבר בוועדת החינוך והתרבות בראשות השר זבולון אורלב, לגבי אירועים שנחשבים אירועי ספורט מרכזיים.

גלעד ארדן: כדאי להדגיש שסעיף (א) באמנה קובע ש"אירוע ספורט מרכזי" הוא "משחק רשמי של נבחרות ישראל בכדורגל ובכדורסל הנערך בישראל, למעט משחקי ידידות".

גלעד ארדן: אז בואו נתחיל מכך שהאמנה לא הופרה כאן בכלל כי האמנה דיברה על משחקים רשמיים שנערכים בישראל.

גלעד ארדן: צריך לומר את האמת בנושא הזה.

גלעד ארדן: זה דבר ראשון.

גלעד ארדן: דבר שני, צריך להבין שאותה בעיה שהתעוררה היום במשחק הנבחרת בחוץ-לארץ יכולה היתה לקרות גם בארץ.

גלעד ארדן: דרך אגב, היתה בעיה כזאת לפני כמה שנים.

גלעד ארדן: אם ההתאחדות לכדורגל מחר בבוקר תוציא למכרז את המשחקים – במקרה הזה אכן ערוץ 10 קנה את חבילת שידור משחקי הבית – מחר בבוקר יכול לבוא גורם פרטי, כמו אלו שמבקרים אצלנו לפעמים בוועדה, להציע את המחיר הגבוה ביותר, לקנות את הזכויות מבלי שיש לו פלטפורמת שידור ואחר-כך לנסות לנהל משא ומתן, לשחק פוקר מול כל הערוצים הפתוחים.

גלעד ארדן: אז היינו נתקלים באותה תופעה לא רק לגבי משחקים בחוץ-לארץ אלא גם לגבי שידור משחקי הנבחרת בארץ.

גלעד ארדן: ואז כל הפוליטיקאים הבכירים היו מתערבים והיו כופים לשלם עוד ועוד ועוד.

גלעד ארדן: לכן אני חושב שאנחנו צריכים קודם כול לחשוב איך אנחנו מוודאים שמה שכלול באמנה ימומש, כיצד נוכל לוודא שבעתיד משחקים של נבחרת ישראל בבית ישודרו תמיד.

גלעד ארדן: יש הצעת חוק של חבר הכנסת כבל ושלי – אני אשמח מאוד אם הוועדה תשקול לתמוך בה – הקובעת שמשחקים ברמה של נבחרת לאומית, או משחקים אחרים שמוגדרים כאירועים מוכרזים לא ימכרו לגורמים פרטיים שאין להם פלטפורמת שידור.

גלעד ארדן: כלומר, מי שיכול להתמודד במכרז זה רק גוף תקשורת – ערוץ 10, ערוץ 1, ערוץ 2, ערוץ 5 – ומי שזוכה מחויב גם לשדר את המשחק.

גלעד ארדן: לא יוכל להתמודד גורם פרטי שקונה את זה כדי למסחר את זה הלאה.

גלעד ארדן: זה לגבי משחקים בארץ.

גלעד ארדן: לגבי משחקים בחוץ-לארץ – לא לוועדה הזאת ולא לאף גוף אחר במדינת ישראל יש דרך לכפות על אף אחד.

גלעד ארדן: אי אפשר להתערב בזה ואי אפשר לחוקק שום חוקים או להכריח שום גורם בארץ, לא ערוץ 2 ולא אף אחד אחר, לשדר את זה.

גלעד ארדן: כי אחרת יבוא מחר יזם וידרוש סכום כסף לא ריאלי כי הוא יודע שמישהו כאן מחויב.

גלעד ארדן: אני חושב – ואני שמח שאני מדבר לפני נציג ההתאחדות לכדורגל – שבנושא הזה להתאחדות לכדורגל יש תפקיד מאוד-מאוד מרכזי.

גלעד ארדן: כאשר קונים את משחקי מכבי תל-אביב בכדורסל אז החבילה שקונים מפיב"א, או אני לא יודע מי משווק את זה עבור פיב"א, כוללת גם את משחקי הבית וגם את משחקי החוץ.

גלעד ארדן: מר בראל או מר אורי לוי לא הולכים לנהל משא ומתן על משחקים של מכבי תל-אביב בארץ ואחרי זה על המשחקים של מכבי תל-אביב בחוץ-לארץ.

גלעד ארדן: יש איזה מנגנון שמוכר את כל הזכויות לכל המשחקים, בבית ובחוץ.

גלעד ארדן: אני חושב שאתם כהתאחדות לכדורגל לא יכולים לחכות לרגע האחרון ולסמוך על רשות השידור או על מישהו אחר בנושא הזה.

גלעד ארדן: צריך להיערך מראש, כמו שאמרו כאן.

גלעד ארדן: אולי תסביר לנו אתה אחת ולתמיד איך זה עובד וננסה לחשוב איך ניתן לעשות את זה מול פיפ"א או מול מי שארגן את המשחקים.

שלום שמחון: עו"ד שמעון מזרחי, איך זה עובד אצלכם?

שמעון מזרחי: אצלנו זכויות השידור מרוכזות בידי ה"יורוליג" והזכויות כוללות משחקי בית ומשחקי חוץ.

שמעון מזרחי: מי שרוכש אותן זוכה לקבל גם את הזכויות לשידורי הפיינל-פור.

שמעון מזרחי: הווה אומר שבעונה שעברה לדוגמה היו קרוב ל-25 משחקים באותה חבילת שידור, גם משחקי בית, גם משחקי חוץ וגם הפיינל-פור.

שלום שמחון: רשות השידור לא מנהלת משא ומתן אתך, נכון?

שמעון מזרחי: אני עוזר להם, מממן חלק מהעלות כדי שהם יוכלו לרכוש את הזכויות.

שלום שמחון: אתה מסבסד את רשות השידור?

שמעון מזרחי: בשנתיים האחרונות – כן.

משה כחלון: זה המזל.

משה כחלון: השידור מביא להם את האליפות.

מל פולישוק-בלוך: יש לו אינטרס שהמשחקים ישודרו אז הוא משלם חלק מהעלות.

שלום שמחון: זאת אומרת, אם זה היה חשוב להתאחדות לכדורגל אז היא היתה צריכה לסבסד את רשות השידור.

שלום שמחון: אולי מצאנו את ה-ש"ג.

אבשלום וילן: לא מצאת.

אבשלום וילן: לפי מה שמר שמעון מזרחי אמר לך, ה"יורוליג" הוא עסק בפני עצמו, הוא מחלק את הזכויות.

שלום שמחון: זאת לא השאלה.

שלום שמחון: הטכניקה של מר שמעון מזרחי היא אותה טכניקה.

שלום שמחון: הוא אמר שהוא עוזר לרשות השידור לרכוש את הזכויות למשחקי ה"יורוליג".

גלעד ארדן: ה"יורוליג" החליט שהוא משווק את המפעל הזה.

שלום שמחון: אם להתאחדות לכדורגל היה נורא חשוב שאנחנו נראה את משחקי נבחרת ישראל היא היתה צריכה לעשות מהלכים, בשיתוף פעולה או בסבסוד.

שלום שמחון: אני לא יודע איך, תאמרו אתם.

יוסף בראל: אני מוכן להגיד לו יותר, שהוא ייקח את כל החסויות וייקח את מר יואש אלרואי וכל מה שיביא לו מר יואש אלרואי וייתן לי לשלם רק מה שיש לי.

אבשלום וילן: מר יואש אלרואי הוא כבר פנסיונר.

אבשלום וילן: אתה תצטרך לשלם לו אקסטרה-לארג'.

איתן כבל: התקשרתי בטלפון למר יואש אלרואי והוא אמר לי שהוא עומד מאחורי כל מילה שהוא אמר באותה כתבה בעיתון.

אורי שילה: קודם כול, אני מתפלא שכל הדיון הזה נסוב סביב המשחק של נבחרת ישראל אך הזכיין, מר חזי ויטקובסקי, לא הוזמן לדיון.

אורי שילה: הוא לב לבו של העניין.

אורי שילה: כולם אומרים דברים שאי אפשר להגיב עליהם.

שלום שמחון: למה לא אמרת לי להזמין אותו?

אורי שילה: הוא לא עובד שלי, הוא לא קשור להתאחדות לכדורגל.

שלום שמחון: אם זה היה חשוב לך, היית יכול להגיד לי שעליי להזמין אותו.

שלום שמחון: האם אתם מהאו"ם?

שלום שמחון: אני רוצה להבין.

שלום שמחון: אם אתה חושב שהדיון הזה חשוב לציבור אוהדי הספורט, תעזור לנו.

מל פולישוק-בלוך: למה אנחנו צריכים להזמין אותו?

מל פולישוק-בלוך: אני לא מבינה.

מל פולישוק-בלוך: הוא איש פרטי שקנה את הזכויות.

מל פולישוק-בלוך: מה לנו ולו?

אורי שילה: אתם יכולים לתקוף אותי.

אורי שילה: מר חזי ויטקובסקי לא קשור להתאחדות לכדורגל, הוא גוף פרטי.

אורי שילה: הוזמנו לכאן הרבה גופים שהם לא רלוונטיים לדיון הזה אבל הגוף הכי רלוונטי לדיון לא הוזמן.

אורי שילה: נודע לי על כך רק הבוקר, לא היה לי כבר מה לעשות.

אורי שילה: בדרך לכאן הוא התקשר אליי ואמר לי שהוא לא הוזמן.

אורי שילה: אני מעיר על כך לוועדה, זה הכול.

אורי שילה: שמו של מר חזי ויטקובסקי הופיע בכל העיתונים, בכל הכותרות, בכל מהלך הדיון הזה.

אורי שילה: כולם יודעים את השם שלו, הוא נודע למדינת ישראל בשבוע האחרון.

אורי שילה: שאף אחד לא ייתמם בעניין הזה.

אורי שילה: לא אמרתי שעשו את זה בכוונה.

אורי שילה: אני רק מעיר שלדיון כזה היו צריכים להזמין אותו.

מל פולישוק-בלוך: אני חושבת שבכלל לא צריך להזמין אדם פרטי.

לאה ורון: אם הוא סבר הבוקר שצריך להזמין את מר ויטקובסקי לישיבה, למה הוא לא אמר לנו?

לאה ורון: השעה עכשיו 15:00.

לאה ורון: אתה יודע כמה אנשים היינו יכולים להזמין מהבוקר ועד עכשיו?

לאה ורון: אתה יודע אילו כישורים יש לנו?

אורי שילה: מה שאת אומרת הוא לא רלוונטי ולא ענייני.

גלעד ארדן: מר אורי שילה, ראית אותו בתוכנית "הטריבונה"?

גלעד ארדן: אז תגיד מה שהוא היה אומר.

אורי שילה: אני לא בא להגן עליו.

אורי שילה: אני לא הולך לדבר בשמו.

אורי שילה: אני הולך לדבר בשם ההתאחדות לכדורגל.

אורי שילה: אדוני היושב-ראש, אני אסביר לכם איך זה עובד בכדורגל.

אורי שילה: כל אחד מתבטא בתוכניות טלוויזיה כאלה או אחרות ובכתבות באינטרנט נגד ההתאחדות לכדורגל.

אורי שילה: תבינו דבר אחד, במשחק הזה בין ישראל לצרפת להתאחדות לכדורגל אין יד ורגל.

אורי שילה: הזכויות הן לא שלנו.

אורי שילה: הזכויות נמכרות על-ידי ההתאחדות לכדורגל בצרפת, כמו שהזכויות למשחקים בארץ נמכרות על-ידי ההתאחדות לכדורגל בישראל.

אורי שילה: הזכויות האלה נמכרו לגוף פרטי, חברה גרמנית ששולטת ב-66% מהשוק באירופה במשחקי הכדורגל.

אורי שילה: היא קונה את זה במרוכז מההתאחדויות ומוכרת את זכויות השידור.

אורי שילה: להתאחדות לכדורגל אין קשר לזכויות של משחקי החוץ.

גלעד ארדן: ומה יקרה אם תבקשו מיליון דולר מהצרפתים כדי לשדר את המשחק כאשר הם יבואו לשחק כאן?

גלעד ארדן: ברור שיש לכם השפעה.

גלעד ארדן: אל תנתק את זה לחלוטין מכם.

אבשלום וילן: תסביר לנו איך עובד השוק הזה.

אבשלום וילן: חבר הכנסת גלעד ארדן שאל אותך האם למעשה זה שוק פרוע, שיכול מניפולטור לבוא, לרכוש את הזכויות ובמיליון דולר לחסום כל משחק שהוא רוצה.

מל פולישוק-בלוך: עובדה שכן.

אורי שילה: יש מספר חברות אירופאיות שמתמחות בקניית משחקים ברוב ההתאחדויות באירופה.

אורי שילה: הן עושות את החישובים שלהן, איפה הן מפסידות ואיפה הן מרוויחות.

אורי שילה: למשל במקרה הזה ההתאחדות לכדורגל בצרפת והחברה עשו את החשבון ששווה להן להפסיד 250,000 דולר.

אורי שילה: הן ירוויחו את זה באנגליה, באוסטריה או באיזה משחק אחר אבל כך שומרות על המוניטין של ההתאחדות לכדורגל בצרפת, שומרות על מינימום כלשהו, לא למכור את עצמן בזול.

אורי שילה: למר חזי ויטקובסקי, לצורך העניין, לא היה שום שיקול דעת להוריד ולו דולר אחד מ-250,000 דולר.

אורי שילה: זה הוראה של החברה הגרמנית והוראה של ההתאחדות לכדורגל בצרפת בהסכם שלה עם החברה הגרמנית.

אורי שילה: כאן לא היה שום שיקול דעת.

אורי שילה: 250,000 דולר – זה היה הקרן, ללא רווח.

מל פולישוק-בלוך: דווקא בנושא הזה יש לכם מה לומר.

מל פולישוק-בלוך: האם לא יהיה אחר-כך משחק גומלין?

מל פולישוק-בלוך: לא יהיה לכם מה לומר?

גלעד ארדן: נקבל עכשיו החלטה שלא למכור את זכויות המשחק.

גלעד ארדן: הצרפתים גם לא יראו את המשחק.

אורי שילה: זה לגבי משחקי החוץ של הנבחרות.

אורי שילה: את המשחק בצרפת משווקת החברה הגרמנית.

אורי שילה: את המשחק בקפריסין שיתקיים בנובמבר יכול להיות שמשווקת החברה הגרמנית ויכול להיות שחברה אחרת.

אורי שילה: לא בטוח שכל הזכויות הן של אותה חברה.

אורי שילה: אבל כל פעם זה זכויות שלא שייכות להתאחדות לכדורגל.

אורי שילה: חבילת משחקי הבית של נבחרת ישראל בישראל נמכרו השנה לערוץ 10 במחיר הרבה יותר נמוך מאשר בשנים הקודמות.

אורי שילה: למה?

אורי שילה: ההתאחדות לכדורגל היתה מוכנה להוריד את הסכומים כדי שהשידור יגיע לכל בית בישראל והיא התפשרה על מחיר נמוך בהרבה.

אורי שילה: נאמרו כאן כל מיני סכומים.

אורי שילה: בעבר על "יורו 2004" קיבלנו מרשות השידור 200,000 דולר למשחק והפעם מכרנו משחקים ב-130,000 דולר למשחק.

אורי שילה: רק לסבר את האוזן, אני רוצה להתייחס לתום-הלב של רשות השידור, שאמרו שב-24 השעות האחרונות לא יכלו לארגן 250,000 דולר ולא מצאו סכום כזה.

אורי שילה: למשחקי הנבחרת בארץ, שזה מכרז שהיה ידוע זמן רב וניגשו אליו הרבה גופים, הם היו מוכנים להציע 50,000 דולר.

אורי שילה: מה שהם הציעו ל"יורו 2000" בדולרים הם הציעו כעת בשקלים.

אורי שילה: זה מראה כוונה שלא לשדר.

שלום שמחון: בכמה אתם תמכרו את המשחק בין ישראל לצרפת שייערך בישראל?

אורי שילה: קודם כול, המשחק נמכר לשידור בארץ לערוץ 10.

אורי שילה: לגבי שידור המשחק בצרפת – אנחנו לא מוכרים את המשחק פרטנית להתאחדויות או לרשתות.

אורי שילה: אתה לא מתאר לעצמך שכל משחק בית של נבחרת ישראל יימכר בנפרד על-ידי ההתאחדות לכדורגל.

אורי שילה: זה נמכר לחברה שנקראת "גינטר נצר", שקונה את זכויות השידור של נבחרת ישראל ומוכרת אותן לקפריסין ולצרפת במחירים שהיא מוצאת לנכון.

אורי שילה: אנחנו מכרנו את זה שנים קדימה.

גלעד ארדן: כמה היא חייבת לכם לכל הפחות על כל משחק כזה שהיא משווקת בחוץ-לארץ?

אורי שילה: אני לא רוצה לנקוב בסכומים.

שלום שמחון: אזרחי מדינת ישראל בעצם נתנו לך מנדט ביד.

שלום שמחון: אתה צריך לשמור על האינטרסים של הציבור, כשהנבחרת נוסעת לשחק בצרפת שהציבור יוכל לראות אותה.

אבשלום וילן: גינטר נצר היה כוכב נבחרת גרמניה בכדורגל.

שלום שמחון: אני מנסה להבין.

שלום שמחון: יש לך זכויות שידור ואתה מוכר אותן החוצה.

שלום שמחון: אני רוצה לדעת האם אתה שומר על האינטרסים שלי כאזרח.

שלום שמחון: אם כל מה שמעניין אותך זה לקבל כסף, למכור לערוץ 10 בארץ, אבל אתה לא שומר על זכותי לראות את המשחק שנערך בצרפת, אתה מועל באמון שלי.

אורי שילה: איך אני יכול לשמור על האינטרסים שלך?

אורי שילה: הסברתי את זה בעברית הכי פשוטה.

שלום שמחון: אולי אנחנו נקבל החלטה, שנפקיע מההתאחדות לכדורגל את מכירת הזכויות של הנבחרות הלאומיות.

שלום שמחון: זה מה שאני מבין.

שלום שמחון: אני לא יודע איך אפשר להבין את זה אחרת.

אבשלום וילן: חבר הכנסת שלום שמחון שאל שאלה ואני רוצה לחדד אותה.

אבשלום וילן: בעצם זה שוק פרוע ופתוח באופן מוחלט.

אבשלום וילן: נניח שהגרמנים והצרפתים הם אנטישמיים והם לא רוצים שנראה את המשחק, אז באמצעות מניפולציה הם יכולים למנוע מאתנו לראות את המשחק.

אבשלום וילן: אין פה שום הגנה.

אדר זהבי: אבל אין להם שום אינטרס למנוע את שידור המשחק לישראל.

אבשלום וילן: שמעת מה הוא אמר, היה להם אינטרס לא לשדר כאן ואחרי כן לשדר במקומות אחרים במחיר גבוה בהרבה.

אדר זהבי: החברה הגרמנית הזאת קנתה את זכויות השידור בהרבה כסף.

אדר זהבי: האינטרס שלה הוא למכור.

אדר זהבי: כאן היא לא מכרה כי היא רצתה לשמור על המוניטין שלה, לא להוריד את ערך הזכויות.

שלום שמחון: במשחקי הבית הבנו, אתה הכנסת את הכסף לכיס, קלטנו את העניין.

אורי שילה: ירדנו בחצי מהעלויות.

שלום שמחון: אני רוצה לדעת, איך אני מבטיח לציבור במדינת ישראל שהוא יוכל לראות את המשחק בין ישראל לשוויץ בחוץ?

שלום שמחון: את מה שהיה לך בידיים אתה כבר מכרת.

שלום שמחון: מה מבטיח לי שאני אראה את המשחק?

שלום שמחון: עוד פעם אני אבוא אל מר בראל ואשאל אותו אם השר מצא אותו או לא מצא אותו, אם הוא דיבר אתו או לא דיבר אתו?

שלום שמחון: נו, באמת.

שלום שמחון: עכשיו בואו ניגש לעניין.

יוסף בראל: גם השאלה הזאת לא רלוונטית.

אורי שילה: אחרי למעלה משעה של דיון הגענו לעיקר.

אורי שילה: המטרה של דיון, כמו שאני רואה אותו, היא לראות, לא האם יהיו פרסומות בערוץ 5, שזה אולי נושא חשוב אבל הוא לא הנושא הרלוונטי כרגע אלא איך ניתן יהיה לשדר את שאר משחקי נבחרת ישראל בחוץ.

שלום שמחון: תסביר לי איך.

שלום שמחון: כי כבר מכרת את הזכויות של המשחקים בארץ.

אורי שילה: לא מכרתי את הזכויות האלה, אני מסביר את זה פעם אחר פעם.

אורי שילה: זה לא זכויות שלי.

אורי שילה: מחר כשאתה תשחק בשוויץ, ההתאחדות לכדורגל בשוויץ כבר מכרה את הזכויות לחברה זרה.

אורי שילה: ההתאחדות לכדורגל מחוץ למשחק, היא לא קשורה לזה, זה מה שאני מסביר לך.

אורי שילה: אין לי יד ואין לי רגל בעניין.

אורי שילה: אתה רוצה שאני אממן את כל השידור לערוץ הראשון?

אורי שילה: זאת האפשרות היחידה שאתה יכול לפנות להתאחדות לכדורגל, בתביעה שאנחנו ניתן כסף לערוצים לשדר.

אורי שילה: אבל זה לא קשור להתאחדות לכדורגל.

אורי שילה: ההתאחדות לכדורגל בשוויץ מכרה את הזכויות לחברה גרמנית והיא מחליטה כמה כסף לגבות.

שלום שמחון: אבל גם אתה מכרת את זה לאותה חברה גרמנית, זה מה שאמרתי קודם, לאותו גינטר נצר.

איתן כבל: חבר הכנסת שלום שמחון אומר שתושבי שוויץ ירצו לראות את המשחק בארץ וציבור האוהדים בישראל ירצה לראות את המשחק בשוויץ.

איתן כבל: אנחנו הרי אלה שמוכרים את הזכויות לשוויצריה.

איתן כבל: האם במקרה הזה לא יכול לקרות שינסו למנוע מהציבור בישראל לראות את המשחק, מסיבות של אנטישמיות, כל אחד מסיבותיו הוא?

איתן כבל: האם אין לנו יכולת לייצר איזה סוג של איזון?

איתן כבל: אם אתה אומר שהגבול המינימלי שלך הוא 250,000, רוצה – קח, לא רוצה – לך הביתה.

איתן כבל: האם כאשר הוא ירצה שאני אשדר את המשחק בין שוויץ לישראל שייערך בישראל אני לא אוכל להגיד לו: אני דורש 300,000 דולר למשחק?

אורי שילה: זה לא ניתן.

אורי שילה: אל"ף, אתה לא עושה את זה פר משחק.

אורי שילה: בי"ת, אתה לא מתקזז מול התאחדות לכדורגל ספציפית.

אורי שילה: אתה לא אומר: היא דרשה 200 אז אני אדרוש ממנה גם 200.

גלעד ארדן: אתה יכול לדרוש יותר.

גלעד ארדן: הם מרוויחים יותר, השכר הממוצע שלהם גבוה יותר והם יכולים לשלם יותר.

אורי שילה: בזכויות האלה אתה לא עושה פר התאחדות שן תחת שן ועין תחת עין.

אורי שילה: יכול להיות שהמשחק בין ישראל לקפריסין שמתקיים בתחילת הקמפיין אין לו ערך ספורטיבי כמו למשחק בין קפריסין לישראל שיכול לקבוע בסוף הקמפיין.

אורי שילה: המחירים יהיו שונים.

שלום שמחון: כמה כסף קיבלתם עבור זכויות השידור של משחקי הנבחרת לקראת המונדיאל בחבילה שמכרתם?

שלום שמחון: הכוונה למכירה כלפי חוץ.

אורי שילה: זה נמכר להרבה שנים קדימה.

אורי שילה: אני לא יכול לכמת לך את זה עכשיו, כמה זה יהיה על משחקי המונדיאל.

אורי שילה: אני לא רוצה סתם לטעות ולהטעות.

שלום שמחון: מי קובע?

שלום שמחון: יש מכרז?

שלום שמחון: מר איצ'ה מנחם ואתה יושבים אחד עם השני וקובעים?

אורי שילה: זה לא מר איצ'ה מנחם ואני.

אורי שילה: זה היה עוד הרבה לפני תקופתו של מר איצ'ה מנחם ולפני תקופתי.

אורי שילה: זה נעשה במכרז והזכויות של משחקי נבחרת ישראל בארץ כלפי חוץ נמכרו לחברת "גינטר נצר", כמו שאמרתי, להרבה שנים קדימה.

אורי שילה: אני לא זוכר את הסכומים ולא יכול לכמת אותם למונדיאל, לכן אני לא רוצה לטעות.

אורי שילה: ובוודאי לא תצליח להגיד כמה לצרפת וכמה לקפריסין.

איתן כבל: יכול להיווצר מצב שאתה מכרת לו נניח ב-100,000 דולר את הזכות לשדר והוא ימכור לך את הזכות לשדר בסכום גבוה בהרבה.

עמרי בץ: יכול להיות.

עמרי בץ: דרך אגב, הגיוני שזה יהיה הפוך כי צרפת היא מדינה גדולה יותר ומוכרים שם יותר פרסומות.

עמרי בץ: יש לי הצעה קונקרטית אחת.

עמרי בץ: אני לא מתייחס כרגע להצעה של חבר הכנסת איתן כבל.

עמרי בץ: אני מבין שהיא נפלה.

איתן כבל: היא לא נפלה.

עמרי בץ: אז אני אתייחס אליה.

עמרי בץ: כנסת ישראל, עם כל הכבוד, לא יכולה לכפות על גורם זר למכור משחק בארץ בשום מחיר לדעתי ולא יכולה לכפות על אף אחד בוודאי ובוודאי לקנות במחיר כלשהו, ולא משנה כמה גבוה הוא.

עמרי בץ: ההצעה הפרקטית שאני חושב שכן אפשר לנסות ליזום, וזה יכול לבוא מההתאחדות לכדורגל בישראל, היא לנסות ליצור אמנה בין ההתאחדויות.

עמרי בץ: אפשר להגיד שכל התאחדות לכדורגל שמוכרת זכויות שידור תכניס סעיף בחוזה, הקובע שאותה חברה שקונה חייבת למכור לכל מי שמציע את הסכום הגבוה ביותר.

עמרי בץ: כלומר, בסופו של דבר יש שוק חופשי במדינות בהן אנחנו חיים, לפחות במדינות מערב אירופה.

עמרי בץ: צריך לתת לשוק החופשי לקבוע אבל להתנות שיהיו מחויבים למכור למציע המחיר הגבוה ביותר.

עמרי בץ: אם היתה התניה כזאת אז מר ויטקובסקי היה צריך למכור ב-175,000 דולר.

עמרי בץ: אגיד לכם עוד דבר, 175,000 דולר זה הרבה כסף.

שמעון מזרחי: אני רוצה להעיר משהו.

שמעון מזרחי: אני חושב שלספורט יש אינטרס שהוא ישודר בערוץ פתוח.

שמעון מזרחי: ערוץ pay יכול להציע 50% יותר כסף אבל הרבה פחות אנשים יצפו במשחק.

עמרי בץ: גם את זה אפשר להכניס לחוזה, שזה יימכר לערוץ פתוח במחיר הגבוה ביותר.

שלום שמחון: מר אורי שילה, מאחר ואתה עוסק בזה אז תראה מה היו ההבדלים בין הגישות.

שלום שמחון: אני מסתכל מהצד, כמי שלא מבין בזה.

שלום שמחון: אתם בסך הכול סוחרים בזכויות של הציבור.

שלום שמחון: הזכויות הן לא של מישהו אחר.

שלום שמחון: כאזרח אני רוצה לראות את מכבי תל-אביב בכדורסל ואני רוצה לראות את נבחרת ישראל.

שלום שמחון: הוא אומר לי: גם לי יש אינטרס שאתה תראה את מכבי תל-אביב ולכן אני עושה פעולה של תיווך בין רשות השידור לבין ה"יורוליג" כדי שאתה תראה את המשחקים, גם אם זה עולה לי קצת יותר כסף.

שלום שמחון: מר אורי שילה לא היה מוכן לתת לי אפילו נתון אחד על המסחר שהוא עושה בזכויות של הציבור, זכויות שהוא מכר לשנים הבאות, כך שלא בטוח שאני אראה את נבחרת ישראל, לא במשחק בשוויץ ואולי גם לא במקומות אחרים כי אם הם יגידו שזה לא משתלם להם אז אני לא אראה את המשחק.

שלום שמחון: זה הבדל משמעותי מאוד בין הגישות.

אורי שילה: צר לי שלא הבנת.

שלום שמחון: האם מישהו הבין את זה אחרת?

שלום שמחון: אתה יכול להבטיח לי שאני אראה את משחק הנבחרת בשוויץ?

אורי שילה: אני לא יכול להבטיח.

אבשלום וילן: מה שמר שמעון מזרחי אמר הוא נכון.

אבשלום וילן: הכניסה של ערוצי ה-pay יוצרת מצב שבעצם אם אתה רוצה לראות את המשחק אתה משלם מחיר עוד הרבה יותר גבוה מאשר אתה משלם למוכרים.

אבשלום וילן: זאת הבעיה.

אבשלום וילן: זה שוק פרוע לחלוטין.

אורי לוי: צריך להגיד את האמת, במצב שהגענו אליו היום לא אפשרי יותר פתרון יעיל וקונקרטי.

אורי לוי: עכשיו יהיה משא ומתן, הם יבקשו מה שהם יבקשו.

אורי לוי: הזכויות נמצאות בידיים של הקבוצה הגרמנית ומי שיגיע איתה להסכם, יגיע איתה להסכם.

אורי לוי: הפתרון הוא בעתיד, והוא טמון בהליך שנקרא reciprocity (הדדיות).

אורי לוי: זאת אומרת, כאשר ההתאחדות לכדורגל תלך למשא ומתן עם "גינטר נצר" או עם כל חברה אחרת היא תאמר:

אורי לוי: אני אתכם במשא ומתן בתנאי שאתם תשיגו גם את הזכויות ההפוכות, את הזכויות של השידור לארץ.

איתן כבל: גם את זה הוא כבר לא יכול לעשות, הוא מכר אותן.

אורי לוי: זאת אומרת, אתה צריך להתחבר לחברה כזאת שיכולה לאפשר לך איזה הסכם חילופין כך שבסופו של דבר בשורה התחתונה הזכויות כולן יהיו בידיים של ההתאחדות לכדורגל על בסיס הדדיות.

אורי לוי: אתה תקבל את הסחורה שלי, אני אקבל את הסחורה בחזרה.

אורי לוי: בעצם ההתאחדות לכדורגל תוכל למכור כך את כל שלל המשחקים, בית וחוץ, ואז אפשר יהיה להגיע לאיזה הדדיות.

אורי שילה: זה לא מעשי כי אם אני מוכר ל"גינטר נצר" איך אני יכול לחייב אותם שצרפת ימכרו להם אחר-כך?

אורי שילה: הרי אין בזה היגיון.

אורי שילה: אני מוכר ל"גינטר נצר" ל-10 שנים.

אורי שילה: אני אפילו לא יודע מי הקבוצות שישחקו אתי בבית, אני לא יודע מי הקבוצות שיוגרלו אתי, אני לא יודע אם זה יהיה צרפת או ספרד או איטליה.

גלעד ארדן: מי קבע שצריך למכור ל-10 שנים?

אורי שילה: לא משנה, גם אם זה ל-5 שנים.

אורי שילה: אם אני מוכר ל"גינטר נצר" ויש 4 חברות, האם אני יכול לחייב את "גינטר נצר" שאיטליה תמכור לו, שיהיה הסכם חילופין?

גלעד ארדן: כן.

גלעד ארדן: תמכור את זה למישהו שמוכן לקחת את ההתחייבות הזאת על עצמו.

ירמי אולמרט: אני רוצה לחזור לסוג האמנה שעלתה בדברים של חבר הכנסת כבל.

ירמי אולמרט: בעונה הקודמת, מתוך נאמנות לאמנה, במשחק גמר הגביע, שהיה במובנים מסוימים אלוף האלופים של אירופה – ואל נהיה ציניים – בין מכבי תל-אביב אלופת ה"יורוליג" והפועל ירושלים מחזיקת גביע יול"ב, אנחנו מכרנו את המשחק ב-130,000 שקלים כאשר היתה לנו הצעה של 70,000 דולר, רק בגלל האמנה, ואנחנו פראיירים שהפסדנו.

גלעד ארדן: ממי היתה הצעה ב-70,000 דולר?

ירמי אולמרט: מאחת החברות האחרות בערוץ ארצי.

ירמי אולמרט: זאת עובדה.

ירמי אולמרט: זה דבר אחד.

ירמי אולמרט: לגבי העונה הקרובה, עשינו מכרז פומבי ומשחקי נבחרות ישראל, גברים ונשים, סוכמו ל-3 שנים.

ירמי אולמרט: כל משחקי הבית של נבחרות ישראל, גם של הנשים – אני אומר את זה גם בהקשר למסמך של שדולת הנשים שהופץ כאן על השולחן – ישודרו.

ירמי אולמרט: לגבי המשחקים בחוץ-לארץ – אנחנו באנו בדברים עם כל ההתאחדויות בארצות שעומדות מולנו וביקשנו מראש הדדיות בנושא זכויות השידור, בנוסח שמר אורי לוי דיבר עליו קודם.

ירמי אולמרט: האמת היא שעד עכשיו אף אחת מהארצות שיהיו אורחות כאן לא מעוניינת לשדר מחוץ-לארץ.

ירמי אולמרט: אנחנו נשדר מחוץ-לארץ גם את משחקי נבחרות ישראל, ששם יהיה צילום של המשחקים.

ירמי אולמרט: לא את כל המשחקים מצלמים.

ירמי אולמרט: זה הסדר ל-3 שנים ולכן נכון להיום האמנה, לפחות לגבי הערוץ הראשון, לא רלוונטית.

ירמי אולמרט: הערוץ הראשון שידר בעבר את המשחקים, כולל את גביע המדינה בכדורסל, אבל השידורים דרך ערוץ 5 או דרך ערוץ 10 מבחינתנו הם שידור בערוץ ציבורי פתוח.

שלום שמחון: אגיד לך מה מטריד אותי, ואני מדבר כאיש ציבור.

שלום שמחון: מטריד אותי שהמוצר הבסיסי הזה שנקרא ספורט מגיע למגרש שהוא אולי גדול עלינו במידה מסוימת.

שלום שמחון: אני חלילה לא רוצה לפגוע באף אחד אבל יכול להיות שאנחנו לא יודעים לשחק במגרש הזה של ענקים גדולים שקונים ומוכרים זכויות.

שלום שמחון: בסופו של דבר מי שנפגע מהעניין הזה הוא הצופה שרוצה באופן טבעי לראות את הספורט.

שלום שמחון: מה אתם מספרים לי כאן?

שלום שמחון: אחד נותן את הזכויות ל-10 שנים קדימה, הוא אפילו לא יודע מול מי הוא משחק, והוא מקבל כסף; השני מדבר על כך שמצלמים כך או מצלמים אחרת.

שלום שמחון: יכול להיות שהמגרש הזה גדול עלינו.

שלום שמחון: אני לא בא בטענות, אני מהרהר בקול רם.

ירמי אולמרט: אני לא רוצה להתערב בענייני ההתאחדות לכדורגל.

שלום שמחון: עזוב כדורגל או כדורסל.

שלום שמחון: מחר בבוקר זה יכול להיות גם בענפים אחרים.

ירמי אולמרט: אני חושב שאנחנו עשינו השנה מהלך ראוי במכרז ציבורי פתוח.

ירמי אולמרט: אמרתי מה שאמרתי בדיון הקודם.

ירמי אולמרט: היות והערוץ הראשון לא זכה במכרז אצלנו אז אני לא רוצה לחזור על מה שאמרתי על הערוץ הראשון.

ירמי אולמרט: מי שלא זוכר – יש בוודאי את הפרוטוקול של הישיבה.

ירמי אולמרט: זכה מי שזכה, הוא עומד בהסכם – גם מצלם, גם משלם, ונכון להיום לשלוש השנים הבאות יש לנו שידורים.

ירמי אולמרט: צריך לזכור דבר אחד, וזה אולי ברור יותר בכדורגל, השיטה של שידור המשחקים אליה עברו באירופה היא הרבה פעמים תוצאה של שלב ביניים לקראת השלב הבא.

ירמי אולמרט: לפני שנה לא ידענו מי יהיו היריבות שלנו השנה כדי לבוא לאיזה הסדרים עם המדינות.

ירמי אולמרט: אם אנחנו נזכה, ואני מקווה מאוד שנגיע לגמר אליפות אירופה, אנחנו לא יודעים היום – נדע מאוחר יותר בהמשך הקיץ – עם מי נשתתף ביחד באליפות בבלגרד בקיץ 2005.

ירמי אולמרט: המשחקים ייערכו כמובן רק שם, הם לא יהיו בישראל בכלל.

ירמי אולמרט: כך שאין צפי שאתו אנחנו יכולים לרוץ קדימה.

ירמי אולמרט: אבל כן יש לנו הסכם עקרוני עם ערוץ שידור, שעל-פיו הם ישדרו את משחקי נבחרת ישראל.

איתן כבל: המשחק הבא בחוץ הוא נגד קפריסין.

איתן כבל: האם אנחנו יודעים כבר היום מי הוא בעל הזכויות של הזכויות בחוץ-לארץ של התאחדות הכדורגל בקפריסין?

אורי שילה: לדעתי אותה חברה גרמנית.

מיילן טנזר: יש כמה חברות.

איתן כבל: עדיין לא רכשו את הזכויות שם?

איתן כבל: אולי יש גורמים בארץ שיכולים לנסות לקבל את הזכויות בקפריסין על-פי אותו עיקרון מסחרי?

יוסף בראל: בעל הזכויות שם מבקש 200,000 דולר.

איתן כבל: אדוני היושב-ראש, אני לא בטוח שנפתור היום את כל הבעיות אבל לפחות למשחק הבא של נבחרת ישראל בחוץ-לארץ, נכון לרגע זה זכויות השידור של המשחק בקפריסין טרם נרכשו.

אורי שילה: זה שייך לאותה חברה גרמנית.

איתן כבל: אולי בינתיים, כשהזכויות טרם נרכשו, אפשר שרשות השידור, ערוץ 2, ערוץ 5 או ערוץ 10 ינסו כבר עכשיו לרכוש אותן בלי הגורם המתווך?

אדר זהבי: אבל אותו דבר יקרה גם כאן.

שלום שמחון: "גינטר נצר" יכול עכשיו להחליט שהוא יפסיד העונה הזאת מיליון דולר כדי להביא את החבר'ה האלה על ארבע.

שלום שמחון: הוא אומר: עכשיו אני אפסיד מיליון דולר – נניח שהוא שילם מיליון דולר – אבל בפעם הבאה הלחץ הציבורי בישראל יהיה כבד כי האזרחים לא יראו את משחקי הנבחרת שלהם בחוץ-לארץ ואז הם ילחצו על גופי השידור בישראל לשלם הרבה יותר.

שלום שמחון: כאן מישהו משתמש בזכויות כדי לתקוע את הכול.

איתן כבל: אני מנסה ללכת צעד אחד קדימה.

איתן כבל: אולי במקום שמר חזי ויטקובסקי יהיה מעורב – אני אומר את שמו כמשל, כמי שרכש את הזכויות – אז ערוץ 1, ערוץ 10 וערוץ 2 ינסו להיכנס מול הזכיין, מול חברת "גינטר נצר", ינסו לרכוש את הזכויות בלי מתווכים.

יוסף בראל: חייבים את מר ויטקובסקי.

אורי שילה: מר ויטקובסקי הוא הנציג של בעלי הזכויות בארץ לכל דבר ועניין.

מל פולישוק-בלוך: אני חושבת שמה שמר בראל עשה דווקא יוריד את המחירים בפעם הבאה כי הם לא יסחטו יותר.

קריאה: אני מבין שאף אחד לא יכול להבטיח לנו את שידור משחקי החוץ של נבחרת ישראל בכדורגל, זאת הבשורה מהישיבה.

שלום שמחון: כדי שזה יעבוד אז כולם צריכים לעמוד בלחץ הזה.

מל פולישוק-בלוך: ואז המחירים יירדו.

שלום שמחון: מה בעצם אמר חבר הכנסת כחלון?

אילן ליבוביץ: חבר הכנסת כחלון אמר:

אילן ליבוביץ: תנו לי זמן שידור בערוץ הראשון כי עכשיו הייתי נחמד למנכ"ל.

מל פולישוק-בלוך: גם אני הייתי נחמדה אליו למרות שאני אף פעם לא מופיעה אצלו וגם לא אופיע אצלו.

מל פולישוק-בלוך: זה ממש לא שייך.

שלום שמחון: מה בעצם אמר חבר הכנסת כחלון?

שלום שמחון: הפעם תפסו את מר בראל בתור קורבן, עכשיו אני תפסתי את מר אורי שילה, מחר יתפסו מישהו אחר.

אורי שילה: זה עולה כסף.

אורי שילה: נניח שכל הגופים היו אומרים: אנחנו לא משלמים יותר מ-10,000 דולר.

אורי שילה: אז מה, היית מכריח אותם לקנות ב-10,000 דולר?

אורי שילה: הרי מישהו משלם להתאחדות לכדורגל בצרפת.

שלום שמחון: אני לא מכריח אף אחד.

שלום שמחון: אני רוצה לראות את המשחק.

שלום שמחון: שאל אותך חבר הכנסת כבל: האם אני אראה את המשחק בין ישראל לקפריסין או אני צריך לנסוע לקפריסין?

שלום שמחון: תגיד לי עכשיו.

אורי שילה: זאת שאלה טובה אבל אני לא הגוף הרלוונטי ואני לא יכול להגיב עליה ולתת החלטה לגביה.

מל פולישוק-בלוך: אגב, למה אתה לא מנהל כאן דיון על כך שבמשחק האחרון שהיה בארץ חצי מהאצטדיון היה ריק כי המחירים שלהם היו בשמים?

מל פולישוק-בלוך: למה על זה אנחנו לא מקיימים דיון?

איתן כבל: זה בוועדת הספורט, בראשות חבר הכנסת גלעד ארדן.

עמרי בץ: בתשובה לחבר הכנסת איתן כבל, אני רוצה לתת הצעה נגדית להצעה שלו על הפרסומות בערוץ 5.

שלום שמחון: זה לא נושא הדיון.

עמרי בץ: חשוב לי שייכתב בפרוטוקול, שאני לא מבין כיצד מכירת פרסומות בערוץ 5 - - -

לאה ורון: לא קיבלת רשות דיבור ולא תוכל להמשיך לדבר.

רונן רגב: אני רוצה להתייחס מנקודת המבט הצרכנית.

רונן רגב: קודם כול, ברקע של הדיון הזה, אנחנו מגיעים כאן כל הזמן לדיונים שבאורח פלא באים אליהם הרבה חברי כנסת וזה משקף את העניין הציבורי ואת הצורך של ציבור הצרכנים בשידור אירועי ספורט.

מל פולישוק-בלוך: לא, זה משקף את הצורך של חברי הכנסת המסוימים האלה.

מל פולישוק-בלוך: הציבור לא מתעניין רק בכדורגל.

מל פולישוק-בלוך: לא צריך להיסחף.

רונן רגב: קודם כול, עולה דבר אחד שעובר כחוט השני בדיונים, שיש בעיה עם הפיקוח הציבורי והמידה שבה מתייחסים לאינטרס של הציבור בכל נושא הסחר בזכויות שידור.

רונן רגב: קיבלנו כאן דוגמאות שכנראה מחייבות את הכנסת, ואולי גם גורמים נוספים, להיכנס לעובי הקורה.

רונן רגב: לא לפתור את הבעיות כאן אלא להתחיל לדרוש שקיפות ונתונים מהתאחדויות הספורט, לראות איך ניתן לסחור בזכויות תוך התניות, למשל להדדיות, למשל לשידור בערוץ פתוח בלבד.

רונן רגב: אני רוצה להתייחס לעוד עניין אחד שרלוונטי לנושא השידור הרב-ערוצי והתכנים, שכל הזמן גולשים מהערוצים הפתוחים אל עבר ערוצי ה-pay.

רונן רגב: כמו שאמר עו"ד מזרחי, תמיד לערוצי ה-pay יש יותר כלים כלכליים.

רונן רגב: תמיד כאשר מדובר ברכישת זכויות לכל המרבה במחיר היתרון הולך לערוצי ה-pay.

רונן רגב: בין אם זה 5 ובין אם זה pay per view או כל שיטה אחרת.

רונן רגב: צריך לעצור את ההידרדרות הזאת לפני שמאפשרים עוד מעבר של תכנים, בין אם זה ב-pay per view ובין אם זה בשיטות אחרות.

רונן רגב: קודם כול לעצור את הסחף שמתרחש כאן בשנים האחרונות, לחזור אחורה לנקודה שבה התחיל הנזק הזה לציבור ורק אז, כשיש הגדרה ברורה לתכנים שחייבים להיות בערוצים הפתוחים, אפשר להתחיל לדבר על דברים נוספים.

גלעד ארדן: זה נעשה בשבוע שעבר במועצה לשידורי כבלים ולוויין.

רונן רגב: ערוצים פתוחים כוללים גם את ערוצי הרשות השנייה וגם את ערוץ - - -.

שלום שמחון: האם עוד מישהו כאן לא בא לידי ביטוי?

שלום שמחון: אבקש מחבר הכנסת וילן להציג סיכום.

איתן כבל: אני חוזר ואומר לכם שההצעה שלי היא הדרך היחידה.

איתן כבל: אנחנו יכולים "להתברבר" ויכולים "להתקשקש" ואנחנו יכולים גם להקריא הצעת החלטה שלא תוביל אותנו לשום מקום.

איתן כבל: אדוני היושב-ראש, זה יהיה עוד דיון בשרשרת הדיונים שלנו.

איתן כבל: הדרך היחידה היא כנראה לאפשר לערוץ 5 להיכנס למשחק עם פרסומות נקודתית, על-פי הגדרה ברורה מאוד, רק במשחקים בעלי חשיבות לאומית ומשחקים בעלי חשיבות בין-לאומית.

עמרי בץ: מה היתרון של מכירת פרסומות בערוץ 5?

איתן כבל: יהיה לנו עוד דיון.

איתן כבל: מה אתה מוטרד?

מיילן טנזר: אני מנכ"ל ערוץ הספורט (5 ו-5 ).

מיילן טנזר: אני רוצה רק ליידע את כל מי שדיבר כאן, כי אולי לא כולם בקיאים בעובדות, שב"ספורט 5 " אסור לנו לשדר משחקים בעלי חשיבות לאומית.

מיילן טנזר: אנחנו משתדלים כן לשדר אותם ב"ספורט 5", בערוץ הבסיס שלנו.

מיילן טנזר: מי שעוקב אחר השוק בשנים האחרונות יודע שלפני 4-5 שנים בקמפיינים קודמים אנחנו שידרנו את משחקי נבחרת ישראל, היינו גאים לשדר את משחקי נבחרת ישראל.

מיילן טנזר: זה היה אחד השיאים שלנו אבל זה היה בתקופה כלכלית אחרת.

מיילן טנזר: היום אנחנו משדרים לשני לקוחות – HOT (הכבלים) ו-YES (הלוויין).

מיילן טנזר: הם אינם מעוניינים שמשחקים כאלה ישודרו באמצעות "ספורט 5", הם לא מתקצבים אותנו, לא משלמים לנו עבור הזכויות האלה.

מיילן טנזר: אני לא בא בשום ביקורת על ההחלטה הזאת כי לראוּת עינינו ולשיטתנו המשחקים האלה הם באמת משחקים בעלי חשיבות לאומית והם צריכים להיות משודרים בערוץ הממלכתי.

מיילן טנזר: לא בכל מחיר, במחירים שמשקפים את מה שקורה בשוק האירופאי, בהתחשב במצב הכלכלי של ישראל.

מיילן טנזר: לא ידעתי על ההצעה של חבר הכנסת איתן כבל.

מיילן טנזר: אני חושב שאם זה דבר שיכול להועיל למשחקים כמו משחק נבחרות ישראל וצרפת להיות משודרים בעתיד, בין אם זה אצלנו ב"ספורט 5", כמו ששידרנו משחקים בין ישראל ואוסטריה וישראל וקפריסין בעבר, ובין אם זה יעזור לכך שהמשחקים ישודרו ברשות השידור או בערוץ השני אז אני חושב שזה דבר מבורך.

גלעד ארדן: אפשר גם להתיר שידור פרסומות בערוץ הראשון.

איתן כבל: זה מגדיל לו את האפשרויות.

מיילן טנזר: אבל אנחנו מדברים רק על אירועים לאומיים ובין-לאומיים מן הסוג הזה.

שלום שמחון: אנחנו רוצים לשמוע את הצעתו של חבר הכנסת וילן לסיכום הדיון.

אבשלום וילן: הצעת סיכום: 1) ועדת הכלכלה עומדת על קיום האמנה בדבר שידור משחקי נבחרות ישראל בכדורגל ובכדורסל במשחקי בית.

אבשלום וילן: 2) הוועדה פונה להתאחדות לכדורגל לעשות הכול שגם רוכשי הזכויות למשחקי החוץ יאפשרו את שידור המשחקים בארץ.

שלום שמחון: אני רוצה להוסיף לסעיף השני שאנחנו דורשים מההתאחדות לכדורגל להציג לנו את הנתונים.

אבשלום וילן: זה מופיע בסעיף 3.

אבשלום וילן: 3) הוועדה תקיים בקרוב דיון עם כל הגורמים הרלוונטיים בנושא שידורי הספורט, תמחורם, שיטת "שלם וצפה" וכולי, מתוך מטרה להבטיח לאוהדי הספורט צפייה במחיר הוגן בשידורי הספורט.

אבשלום וילן: לדיון תוזמן שרת החינוך, התרבות והספורט.

אבשלום וילן: לקראת הדיון תעביר ההתאחדות לכדורגל לוועדה עקרונות להסדר הזכויות.

גלעד ארדן: לדיון יוזמן גם שר התקשורת.

גלעד ארדן: הוא יותר רלוונטי משרת החינוך, התרבות והספורט.

איתן כבל: זאת פעם ראשונה בהיסטוריה ששר אחד אחראי על כל גופי השידור במדינת ישראל.

אבשלום וילן: לקראת הדיון תעביר ההתאחדות לכדורגל את עקרונות הסדרי הזכויות ותמחורם לוועדה.

אבשלום וילן: לדיון יוזמנו שרת החינוך, התרבות והספורט ושר התקשורת.

שלום שמחון: חברים, תודה רבה לכם.

שלום שמחון: אני מודה לכם על ההשתתפות.